Bomba selamatkan wanita mahu terjun dari tingkat sembilan
Oleh NUR HUDA MUSA

25 Julai 2021, 4:14 pm
PETALING JAYA – Pasukan Bomba dan Penyelamat berjaya menyelamat seorang wanita daripada terjun dari tingkat sembilan sebuah rumah di Tasik Residency Jalan Putra Prima, Puchong Prima Utama tengah hari tadi.
Pengarah Bomba Selangor Norazam Khamis berkata, bomba menerima panggilan daripada orang awam berhubung tindakan wanita itu pada pukul 11.51 pagi sebelum mengerah lapan anggota berserta pegawai Balai Bomba dan Penyelamat Cyberjaya ke lokasi.
“Pihak bomba kemudian tiba di lokasi sekitar pukul 12.21 tengah hari dan mendapati majikannya telah berjaya memujuk wanita warga Indonesia terbabit.
“Difahamkan wanita berusia lingkungan 20-an itu baru bekerja dengan majikannya selama sebulan dan dikatakan rindu hendak pulang ke kampung,” katanya dalam satu kenyataan di sini hari ini.
Bagaimanapun katanya, majikan wanita tersebut difahamkan telah menegur sikap wanita itu dan memaklumkan telah banyak mengeluarkan modal sebelum mangsa menjadi tertekan dan mengugut mahu membunuh diri.
Norazam berkata, wanita terbabit telah diserahkan kepada pihak polis untuk tindakan lanjut. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


KPDNHEP rampas 112,350 pelitup muka Neutrovis palsu
Oleh KHAIRUL MOHD. ALI

25 Julai 2021, 3:57 pm
JOHOR BAHRU – Kementerian Perdagangan Dalam Negeri Dan Hal Ehwal Pengguna (KPDNHEP) Johor telah merampas 112,350 unit pelitup muka yang bernilai RM60,669 dalam tiga serbuan berasingan di bandar raya ini, semalam.
Pengarah KPDNHEP Johor, Mohd. Hairul Anuar Bohro berkata, operasi yang dijalankan bermula pukul 2 petang itu dijalankan di sekitar Taman Sentosa dan Tebrau, di sini.
“Dalam operasi berkenaan, 10 pegawai dan anggota bersama wakil pemilik cap dagang iaitu Neutrovis membuat pemeriksaan ke atas tiga premis berbeza berikutan aduan yang diterima daripada pemilik cap dagang berkenaan.
“Menerusi serbuan itu, KPDNHEP merampas sejumlah 112,350 unit pelitup muka yang disyaki tiruan bernilai keseluruhan RM60,669.
“Kesemua premis itu disyaki menjadikan rumah sebagai tempat menjalankan aktiviti penyimpanan serta pengedaran stok bagi kesemua pelitup muka yang dirampas,” katanya dalam satu kenyataan di sini hari ini.
Mohd. Hairul Anuar turut memberitahu, tindakan berkeny diambil di bawah Akta Perihal Dagangan 2011, iaitu menggunakan perihal dagangan palsu ke atas barangan bagi tujuan perdagangan.

“Hukuman bagi kesalahan ini adalah denda RM250,000 bagi syarikat manakala bagi individu boleh dikenakan denda RM100,000 atau penjara tidak lebih tiga tahun atau kedua-duanya bagi kesalahan pertama.
“Sehubungan itu orang ramai khususnya peniaga diingatkan agar tidak menjalankan urusniaga dengan menggunakan perihal dagangan palsu atau barangan tiruan,” ujarnya.
Jelasnya, orang ramai yang mempunyai sebarang maklumat berhubung perbuatan salah laku boleh melaporkan kepada KPDNHEP melalui talian 03-80008000; 1800886800; 03-88826245 atau hantarkan WhatsApp ke talian 019-279 4317. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Zahid kuarantin kendiri
Oleh MOHD RASDAN AHMAD

25 Julai 2021, 3:48 pm
PETALING JAYA – Ahli Parlimen Bagan Datuk, Datuk Seri Ahmad Zahid Hamidi, berada dalam keadaan baik dan menjalani kuarantin kendiri selepas disahkan positif Covid-19, semalam.
Melalui kenyataan di laman Facebooknya hari ini, Presiden UMNO itu berkata dia tidak mengalami sebarang gejala termasuk batuk atau selesema dan tetap menjalankan tugas seperti biasa secara dalam talian.
“Saya faham ramai tertanya-tanya mengenai keadaan saya selepas mendengar berita yang di luar jangkaan.
“Alhamdulillah, saya berada dalam keadaan baik tanpa sebarang simptom yang tidak diingini,” katanya.
Ahmad Zahid disahkan positif Covid-19 selepas menjalani ujian saringan kelmarin menjelang Sidang Khas Dewan Rakyat yang bermula esok yang diwajibkan kepada semua Ahli Parlimen untuk menjalani ujian berkenaan sebagai langkah keselamatan.
Pengerusi Barisan Nasional (BN) itu turut berkata, iltizamnya untuk rakyat dan negara tidak sesekali goyah dengan apa yang berlaku.

“Saya akan terus berkhidmat dengan kapasiti yang ada. Doakan saya untuk terus berjuang.
“Semoga anda semua berada dalam keadaan sihat walafiat dibawah lindungan Yang Maha Esa serta terhindar daripada jangkitan Covid-19 yang semakin memburuk di tanah air kita,” jelasnya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Lapan jam pindah dua gajah liar buat onar
Oleh ROSALWANI CHE SOH

25 Julai 2021, 4:19 pm
TANAH MERAH – Jabatan Perlindungan Hidupan Liar dan Taman Negara (Perhilitan) mengambil masa lebih lapan jam untuk memindahkan dua ekor gajah liar betina di Kampung Kuala Tiga hari ini yang dipercayai memusnahkan tanaman penduduk sejak beberapa hari lalu.
Kerja-kerja pemindahan gajah berusia lima tahun seberat satu tan dan 15 tahun (dua tan) itu turut dibantu oleh 36 anggota Pusat Konservasi Gajah Kebangsaan (PKGK), Kuala Gandah, Pahang.
Ketua PKGK Kuala Gandah, Che Ku Mohd. Zamzuri Chik Wan Ab. Rahman berkata, kedua-dua ekor gajah itu dipindahkan secara berperingkat bagi memastikan keadaan berjalan lancar selain untuk mengelakkan sebarang situasi cemas.
“Gajah berusia lima tahun dipindahkan bermula 10 pagi sehingga 12 tengah hari manakala bagi pemindahan kedua kita pindahkan seekor lagi bermula tengah hari sehingga lewat petang.
“Gajah-gajah berkenaan berjaya ditangkap pada Jumaat lalu dengan menggunakan kaedah tembakan pelali yang memudahkan mereka dikawal sebelu dipindahkan hari ini.
“Kedua-dua gajah itu dijinakkan menggunakan dua ekor gajah denak iaitu Abot dan Rambai yang dibawa dari PKGK,” katanya pada sidang akhbar selepas proses pemindahan di Kampung Kuala Tiga di sini hari ini.

Menurut Che Ku Mohd. Zamzuri, kedua-dua ekor gajah itu dipindahkan menggunakan laluan khas iaitu 1.5 kilometer bagi gajah pertama dan 1.1 kilometer untuk gajah kedua.
Katanya, gajah liar berkenaan dipercayai merupakan kumpulan yang datang dari kawasan berdekatan iaitu di hutan simpan Kampung Air Kerilla.
Ujarnya, memandangkan musim buah ketika ini, maka ia menarik minat kumpulan gajah itu masuk ke kawasan kampung berkenaan. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Pertuduhan ke atas Long Tiger ditangguh
Oleh MOHAMAD FAIZAL HASHIM

25 Julai 2021, 4:09 pm
JOHOR BAHRU – Pendakwaan seorang lelaki berketurunan Rohingya yang dikenali sebagai Long Tiger di Mahkamah Majistret Tangkak, hari ini ditangguhkan kerana perlu menjalani kuarantin.
Ketua Polis Johor, Datuk Ayob Khan Mydin Pitchay berkata, Long Tiger atau nama sebenarnya Abdul Hamim Ab. Hamid dipercayai mempunyai kontak rapat dengan individu dijangkiti Covid-19.
Katanya, keadaan ini menjadi alasan pendakwaan yang sepatutnya dijalankan pada hari ini ditangguhkan ke satu tarikh yang lain.
“Pendakwaan ke atas Long Tiger tidak dapat dibuat hari ini setelah dia perlu dikuarantin kerana ada kontak rapat dengan pesakit positif Covid-19,” katanya ketika dihubungi hari ini.
Semalam, Kosmo! melaporkan lelaki berketurunan Rohingya itu yang ditahan kerana dipercayai terlibat dalam kes mengurung bekas pekerjanya akan didakwa di Mahkamah Majistret Tangkak hari ini.
Ayob Khan menerusi sidang akhbar di Ibu Pejabat Polis Kontinjen (IPK) Johor semalam berkata, lelaki berusia 35 tahun itu akan dituduh mengikut Seksyen 506 Kanun Keseksaan kerana ugutan bunuh dan Seksyen 342 Kanun Keseksaan kerana lakukan kurungan salah.

“Kertas siasatan sudah disiapkan untuk menuduh lelaki itu di Mahkamah Majistret Tangkak esok.
“Timbalan Pendakwa Raya sudah bersetuju untuk tuduh mengikut Seksyen 506 Kanun Keseksaan dan Seksyen 324 Kanun Keseksaan,” katanya.
Pada 14 Julai lalu, Long Tiger dilaporkan ditahan polis dalam satu serbuan di Muar kerana dipercayai terlibat dalam kes mengurung bekas pekerjanya yang berusia 21 tahun.
Lelaki berketurunan Rohingya itu ditahan pada pukul 9.45 malam, pada 11 Julai lalu.
Suspek berkenaan mempunyai banyak rekod jenayah lampau bersabit kes peras ugut, culik, jenayah dan rogol.-K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Tiga bot nelayan dirampas di perairan Bagan Datuk
Oleh SHAMSUL KAMAL AMARUDIN

25 Julai 2021, 4:04 pm
LUMUT – Tiga bot nelayan yang dianggarkan bernilai RM2.1 juta dirampas selepas dikesan melakukan pelbagai kesalahan termasuk menambah struktur tangki simpanan minyak di perairan Bagan Datuk pagi tadi.
Rampasan itu dilakukan sepasukan anggota bot ronda Cawangan Perlindungan Sumber Jabatan Perikanan Perak ketika melakukan pemantauan vesel di perairan Rungkup, Bagan Datuk, kira-kira pukul 9 pagi.
Ketua Pangkalan Utama Cawangan Perlindungan Sumber (CPS) Kampung Acheh, Mansor Yobe berkata ketiga-tiga bot nelayan itu dikesan melanggar syarat lesen di bawah Seksyen 8(b) Akta Perikanan 1985.
“Pemeriksaan mendapati terdapat lapan warga Myanmar berusia antara 37 hingga 45 tahun bekerja dengan dua bot masing-masing menggunakan tiga pekerja dan sebuah bot ada dua pekerja, tanpa kebenaran bertulis Ketua Pengarah Perikanan.
“Ketiga-tiga bot yang dikesan pada kedudukan antara 5.11 hingga 7.2 batu nautika itu melakukan kesalahan kerana menangkap ikan kurang lapan batu nautika dari pantai atau pulau,” katanya dalam satu kenyataan di sini hari ini.
Menurut Mansor yang mengetuai operasi itu, ketiga-tiga bot turut melakukan kesalahan menggunakan saiz mata pukat kurang 38 milimeter.

Katanya lagi, sebuah daripada bot itu didapati memiliki struktur tetap simpanan bahan api di bahagian depan rumah kemudi vesel tersebut.
“Struktur tetap simpanan bahan api atas dek rumah kemudi bermaksud binaan tambahan untuk bahan api dan ini tidak dibenarkan kerana boleh berlaku penjualan bahan api bersubsidi selain bagi tujuan yang diragui,” jelasnya.
Kesemua bot tersebut bersama pelbagai jenis ikan 300 kilogram dibawa ke Jeti Jabatan Perikanan Kampung Acheh, Sitiawan untuk siasatan lanjut. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


17,045 kes hari ini, negara catat lebih 1 juta kes
Oleh SITI A'ISYAH SUKAIMI

25 Julai 2021, 4:21 pm
PUTRAJAYA – Kes harian terus mencatatkan peningkatan dengan 17,045 kes hari ini, menjadikan jumlah kes positif Covid-19 akhirnya mencecah 1,013,438 kes.
Ketua Pengarah Kesihatan, Tan Sri Dr. Noor Hisham Abdullah berkata, Selangor merekodkan sebanyak 8,500 kes, diikuti oleh Kuala Lumpur sebanyak 2,045 kes dan Kedah sebanyak 1,216 kes.
“Johor pula (950 kes), Sabah (818 kes), Perak (609 kes), Pulau Pinang (573 kes), Negeri Sembilan (513 kes), Pahang (424 kes), Sarawak (407 kes), Melaka (370 kes), Terengganu (273 kes) dan Kelantan (266 kes).
“Selebihnya, Putrajaya (50 kes), Labuan (21 kes) dan Perlis (10 kes),” katanya pada ciapan Twitter di sini hari ini. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


KPDNHEP arah MyCC kaji perkhidmatan penghantar makanan
Oleh MOHD. HUSNI MOHD. NOOR

26 Julai 2021, 9:33 pm
PUTRAJAYA – Kementerian Perdagangan Dalam Negeri dan Hal Ehwal Pengguna (KPDNHEP) mengarahkan Suruhanjaya Persaingan Malaysia (MyCC) untuk menjalankan kajian terperinci berkenaan perkhidmatan penghantar makanan serta caj-caj berkaitan.
KPDNHEP menerusi kenyataan akhbar hari ini berkata, MyCC sedang mengawasi dan menilai sama ada isu berkenaan bertentangan atau tidak dengan Akta Persaingan 2010.
Menurutnya, MyCC dan KPDNHEP telah bertemu dengan pihak-pihak berkaitan termasuk pemain industri makanan dan minuman runcit untuk memahami isu-isu yang dibangkitkan.
“Berdasarkan beberapa siri pertemuan lalu, MYCC mendapati wujud beberapa masalah dalam industri dan ia bukan sahaja terhad kepada persaingan, tetapi juga kepenggunaan.
“Sesi libat urus dengan penyedia platform penghantar makanan juga dan pengusaha restoran akan dilakukan bagi mendapat kos yang terlibat dan bagaimana kos itu dicaj kepada pengguna,” katanya.
Katanya, MyCC juga akan menjalankan kajian terhadap perkhidmatan mereka serta mutunya, pengenaan yuran komisen dan harga makanan dan minuman (F&B) yang terlalu tinggi di platform berkenaan. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Angin bercelaru gugat prestasi Nur Shazrin
Oleh MUHAMMAD RIDUAN MOHD HANAFIAH

26 Julai 2021, 9:24 pm
ATLET pelayaran negara, Nur Shazrin Mohd. Latif mahu mengelak daripada melakukan sebarang kesilapan apabila mengakui baki tujuh pusingan perlumbaan acara laser radial wanita Sukan Olimpik di Pelabuhan Kapal Layar Enoshima semakin sengit.
Pada perlumbaan tersebut, Shazrin bermula sedikit perlahan pada aksi pusingan ketiga selepas mengakhir saingan di tempat ke-33 keseluruhan manakala acara itu didominasi pelayar Norway, Line Flem Hoest diikuti Silvia Zennaro (Itali) dan Anne-Marie Rindom dari Denmark.
Bagaimanapun, pelayar berusia 23 tahun itu tidak mudah mengalah dan memperbaiki kedudukan lebih baik pada perlumbaan pusingan keempat dengan mengakhiri saingan di kedudukan ke-14.
Secara keseluruhan, selepas empat perlumbaan, Nur Shazrin menduduki ranking ke-17 daripada 43 pelayar dan mempunyai enam baki perlumbaan untuk mengesahkan tempat ke peringkat perlumbaan seterusnya.
“Perlumbaan hari ini sangat sukar bagi saya kerana keadaan angin yang sering bertukar arah dan ombak pula besar. Mungkin sebab terlalu dekat dengan darat dan situasi itu memberi cabaran kepada saya.
“Bagaimanapun saya gembira dengan tahap prestasi terutama mengendalikan bot dalam situasi sukar seperti ini. Saya harap dapat terus mempamerkan aksi lebih baik dalam baki pusingan perlumbaan seterusnya.

Selepas empat pusingan perlumbaan, pelayar Norway, Line Flem Hoest mendominasi saingan tersebut diikuti pelayar Jerman, Vasileia Karachaliou di tempat kedua dan Anne-Marie Rindo (Denmark) tempat ketiga.
Dalam pada itu, Nur Shazrin yang mesra dipangil Eyin berharap tidak melakukan kesilapan yang mampu menggugat kedudukannya ketika ini.
“Bagi saya, Sukan Olimpik cabaran paling mencabar dan saya perlu hati-hati kerana di pentas ini mereka akan lakukan apa sahaja untuk menguasai kelompok hadapan. Di pentas ini semua orang akan beraksi dengan agresif dan kasar untuk memburu kemenangan.
“Bila kita berada di kedudukan baik mereka akan cuba serang jadi saya perlu kekal konsisten.
Saya harap tiada insiden seperti pelanggaran bot atau kesilapan yang boleh menyebabkan dikenakan penalti dan sebagainya. Misi saya adalah ingin mencari permulaan terbaik dan kelajuan pada baki perlumbaan nanti,” tambahnya. – K! ONLINE


16 dron berspesifikasi terkini pantau ancaman di sempadan
Oleh EDDY AQMAL MOHAMED HAMIDI

26 Julai 2021, 9:25 pm
PETALING JAYA – Polis Diraja Malaysia (PDRM) hari ini memaklumkan bahawa dron jenis Vertical Take-Off dan Landing (VTOL) yang akan diperolehi kelak mampu membuat penerbangan dan rakaman foto, video serta’live streaming’ beresolusi tinggi pada waktu siang atau malam.
Pengarah Jabatan Logistik dan Teknologi Bukit Aman, Datuk Seri Sahabudin Abd. Manan berkata, dron jenis elektrik yang menggunakan kuasa bateri berkuasa tinggi itu juga dilengkapi dengan ‘gyro stabilized camera'(Electro-Optical System dan infra merah).
“Bagi setiap unit dron yang diperoleh juga, pakej akan turut merangkumi ‘mobile ground station vehicle’ yang dilengkapi dengan ‘turret tracking antenna system’, stesen cuaca dan ‘portable global navigation satellite system’.
“Kesemua dron berkenaan akan digunakan bagi penugasan melibatkan pemantauan serta membanteras ancaman di kawasan sempadan negara dalam usaha menangani pencerobohan, penyeludupan dan jenayah rentas sempadan,” katanya dalam satu kenyataan hari ini.
Jelas beliau, cadangan perolehan 16 unit dron berkenaan kepada PDRM telah diluluskan oleh kerajaan di bawah Projek Perolehan Rancangan Malaysia Ke-12 (RMK 12) dengan unjuran siling projek bernilai RM48 juta.
“Unjuran siling ini adalah anggaran berdasarkan kepada kajian harga pasaran untuk dron berspesifikasi terkini yang sesuai bagi penugasan taktikal atau pemantauan oleh PDRM.

“PDRM menghargai komitmen kerajaan dalam memastikan pasukan memiliki aset dan kelengkapan terkini bagi memantapkan lagi penugasan agar keselamatan dan ketenteraman awam sentiasa terpelihara. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


CAC Maya dibuka untuk pesakit rendah risiko
Oleh AMREE AHMAD

26 Julai 2021, 9:14 pm
PUTRAJAYA – Pusat Penilaian Covid-19 (CAC) Maya sudahpun diaktifkan untuk kemudahan para pesakit positif wabak itu di sekitar Lembah Klang yang berstatus ringan atau tiada gejala.
Ketua Pasukan Bertindak Khas Lembah Klang Raya, Kementerian Kesihatan, Datuk Dr. Chong Chee Kheong berkata, ia juga mampu mengurangkan isu kesesakan di semua CAC.
“Justeru, semua pesakit berisiko rendah atau tiada simptom diminta tidak datang ke CAC dan menjalani pengasingan secara kendiri di rumah,” katanya menerusi kenyataan hari ini.
Penubuhan CAC Maya itu diumumkan Menteri Kesihatan, Datuk Seri Dr. Adham Baba minggu lalu susulan tular video melalui media sosial memaparkan ramai terpaksa berbaris panjang termasuk ada kalangan pesakit terbabit pitam atau pengsan kerana beratur menunggu giliran begitu lama terutama golongan wanita dan warga emas yang rentan ketika cuaca amat panas terik.
Bahkan penduduk kawasan perumahan yang berhampiran CAC itu turut membantah keadaan tersebut apabila berlaku kesesakan trafik dan kebimbangan penularan virus secara sporadik.
Mengulas lanjut, Chee Kheong berkata, pesakit kumpulan terbabit hanya perlu memuat turun aplikasi MySejahtera untuk melaporkan keputusan ujian positif Covid-19 yang diterima mereka.

“Mereka juga mendapat perintah pemantauan di rumah (HSO) secara digital tanpa perlu lagi gelang warna merah jambu yang menunjukkan arahan sah dari segi perundangan,” katanya. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Lelaki curi duit tabung masjid RM200 diburu
Oleh NOOR HASLIZA NUSI

26 Julai 2021, 9:58 pm
BALIK PULAU – Polis sedang mengenal pasti identiti seorang lelaki dalam keadaan memakai pelitup muka bertindak mencuri sejumlah wang dari tabung Masjid Maqbul di Teluk Kumbar di sini, awal pagi tadi.
Kelibat suspek lelaki yang memakai kemeja-T bercorak hitam dan putih, berseluar jean serta menggalas beg itu berjaya dirakam sistem televisyen litar tertutup (CCTV) di masjid itu sekitar pukul 12.30 hingga 1 pagi.
Difahamkan, kejadian disedari beberapa jemaah yang datang untuk menunaikan solat Subuh kira-kira pukul 5.30 pagi tadi.
Peti duit berkenaan diletakkan berhampiran tangga ke laluan utama jemaah masuk ke ruang solat masjid berkenaan.
Ketua Polis Daerah Barat Daya, Superintendan Kamarul Rizal Jenal ketika dihubungi Kosmo! sebentar tadi mengesahkan laporan kejadian berlaku dan berkata, pihaknya telah menerima laporan daripada pihak pengurusan masjid sebaik menyedari kejadian berlaku.
“Suspek terbabit dikatakan telah menggunakan dawai untuk menjolok dan mengambil wang tunai sebanyak RM200 dari dalam tabung berkenaan.

“Kita sedang giat mengesan identiti suspek terbabit dan percaya tangkapan akan dilakukan dalam tempoh terdekat,” katanya.
Kamarul memberitahu lagi, kes tersebut akan disiasat mengikut Seksyen 379 Kanun Keseksaan iaitu mencuri. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Khairulnizam tekad baiki kedudukan
Oleh MUHAMMAD RIDUAN MOHD HANAFIAH

26 Julai 2021, 9:15 pm
PELAYAR berpengalaman negara, Khairulnizam Mohd. Afendy dilihat perlu bekerja keras dalam baki tujuh pusingan acara laser radial lelaki pada Sukan Olimpik selepas menduduki tangga ke-27 daripada 35 pelayar keseluruhan.
Atlet berpengalaman negara itu memulakan pelayaran dengan cukup positif pada perlumbaan kedua apabila berjaya menempatkan diri dalam kedudukan ke-14 terbaik.
Bagaimanapun, pada perlumbaan ketiga, Khairulnizam dilihat berdepan tentangan hebat dan sukar meneruskan momentum terbaiknya sekali gus berada di kedudukan ke-28 keseluruhan.
“Saya telah melakukan yang terbaik pada tiga perlumbaan ini, namun penamat tidak berakhir dengan baik. Mungkin saya buat beberapa kesilapan yang saya tidak sedar pada perlumbaan tersebut.
“Saya cuba kurangkan kesilapan dan lebih fokus dalam bacaan angin. Masih ada tujuh pusingan dan saya akan cuba perbaiki kedudukan keseluruhan,” katanya kepada Kosmo! semalam.
Khairulnizam masih mempunyai peluang untuk perbaiki kedudukan itu kerana perlumbaan masih berbaki tujuh pusingan dan pelayar berusia 28 tahun tersebut perlu menduduki sekurang-kurangnya ranking ke-10 pelayar terbaik jika ingin melayakkan diri ke acara Medal Race.

Pelayar Finland, Kaarle Tapper berada di ranking teratas, manakala Tonci Stipanovic (Croatia) di kedudukan kedua diikuti pelayar dari Cyprus, Pavlos Kontides mengekalkan keputusan konsisten berada di tempat ketiga teratas berturut-turut. – K! ONLINE


‘Datuk Seri’ tipu duit pelakon terkenal didakwa esok
Oleh EDDY AQMAL MOHAMED HAMIDI

26 Julai 2021, 11:41 pm
PETALING JAYA – Seorang lelaki yang sebelum ini ditahan kerana dipercayai terbabit dalam kes penipuan melibatkan seorang pelakon terkenal akan didakwa di Mahkamah Majistret Kuala Lumpur, esok.
Ketua Polis Daerah Sentul, Asisten Komisioner Beh Eng Lai berkata, kertas siasatan berhubung kes berkenaan telah dilengkapkan dan dikemukakan kepada Timbalan Pendakwa Raya pagi tadi
“Kami telah menerima arahan untuk mendakwa suspek yang berusia 26 tahun itu di Mahkamah Majistret pagi esok atas kesalahan menipu,” katanya kepada Kosmo! ketika dihubungi hari ini.
Terdahulu, Kosmo! Online pada 22 Julai lalu melaporkan pelakon terkenal, Datuk Fizz Fairuz atau nama sebenarnya Mohd. Fairuz Zainal Abidin mendedahkan wajah dan identiti individu yang menipunya sehingga mengkibatkan kerugian mencecah RM18,000.
Difahamkan, suspek juga telah menipu tentang gelaran Datuk Seri yang digunakannya itu.
Pelakon berkenaan memaklumkan bahawa penipuan wang sebanyak RM18,000 itu adalah sebagai bayaran bon bagi sebuah tender projek di bawah Dewan Bandaraya Kuala Lumpur (DBKL).

Dia mula menyedari dirinya menjadi mangsa penipuan apabila individu itu menghilangkan diri dan selepas mendapatkan nasihat daripada beberapa kenalan sebelum membuat laporan polis di Ibu Pejabat Polis Daerah (IPD) Sentul .- K! ONLINE


Micheal Ang selar ‘bimbo’ jangan tunjuk bodoh, Rita mencelah
Oleh HANISAH SELAMAT

26 Julai 2021, 9:30 pm
PETALING JAYA – Penerbit dan pengarah, Michael Ang yang terkenal dengan mulut lantang kembali menyelar tindakan individu yang suka menyebarkan aura negatif menerusi perkongsian media sosial sehingga menunjukkan kebodohan sendiri.
Katanya, lebih baik berdiam diri daripada menambahkan lagi kekalutan ketika seluruh negara sedang berjuang melawan pandemik Covid-19.
“Kepada bimbo sedunia di luar sana, kalau tiada benda cerdik nak disampaikan sila duduk diam-diam dan jangan tunjuk kebodohan itu pada satu dunia.
“Malaysia sudah cukup parah, tak payah nak menambahkan lagi. Buatlah kebajikan atau bagi kata positif,” katanya menerusi hantaran Instagram.
Biarpun tidak menyebut nama ‘si bimbo’ yang dimaksudkan, ramai meneka status berkenaan ditujukan kepada seorang pelakon wanita yang lantang menggesa Ketua Pengarah Kesihatan, Tan Sri Dr Noor Hisham Abdullah meletak jawatan.
Menerusi hantaran di InstaStory aktres itu menyatakan rakyat Malaysia telah terpedaya dengan ‘lakonan’ Noor Hisham menerusi karakter yang dipamerkan, wajah sedih dan selalu kepenatan.

Malah pelakon tersebut dalam perkongsian sama meminta figura dihormati ramai itu berhenti ‘berlakon’ daripada terus membohongi rakyat Malaysia dengan situasi Covid-19 negara.
Sementara itu, pengarah drama Marry Me Senorita turut menegaskan teguran dibuat adalah sebagai pengajaran kepada orang lain supaya lebih bijak menggunakan platform media sosial.
Michael dalam hantaran lain secara sinis mengatakan seorang yang dilahirkan ‘bimb’o atau wanita cantik tetapi kurang bijak akan terus kekal dalam keadaan sama biarpun sudah berkahwin dengan bangsa asing.
Menerusi hantaran lain, dia juga mengecam tindakan segelintir individu yang tiada langsung rasa hormat terhadap petugas barisan hadapan sehingga sanggup menghina dan memperkecilkan mereka.
Sutradara itu turut meminta kelompok yang enggan mengambil vaksin Covid-19 tidak menakut-nakutkan orang lain dengan dakyah masing-masing.
“Pakai otak sikit. Kau tak nak ambil vaksin itu hak kamu semua, tiada siapa paksa. Tapi tak payah nak menakut-nakutkan orang yang mahu ambil vaksin.
“Saya rasa belum ada lagi kerajaan atau orang yang sudah vaksin paksa orang yang tak nak pergi vaksin. Tapi kita yang sudah vaksin punya hak sama ada mahu bekerja atau bergaul dengan orang yang belum vaksin,” tegasnya.
Sementara itu, kenyataan Lana yang cuba menjatuhkan Noor Hisham bagaimanapun dipertahankan seorang pelakon popular, Rita Rudaini yang selama ini dilihat kerap menimbulkan persoalan tentang vaksinasi Covid-19.
Selain bersetuju dengan pendapat Lana, ibu tunggal dua anak itu turut menyiarkan semula tangkap layar status Michael Ang dengan satu kenyataan berbaur sindiran sambil menyifat pengarah mualaf itu sebagai individu yang masuk campur dalam setiap perkara seolah-olah serba sempurna.
Barangkali terkena tempias sama, Rita turut mengingatkan Michael agar sentiasa tahu kedudukan dan menyedari doa orang yang disindir pengarah itu pasti ada balasan dari Allah. – K! ONLINE


Mayat nelayan jatuh laut ditemui terapung
Oleh NORHAYATI YAHAYA

26 Julai 2021, 9:54 pm
KLANG – Seorang nelayan yang dilaporkan hilang empat hari lalu selepas terjatuh ke dalam laut apabila bot dinaiki dipukul ribut ditemui lemas hari ini.
Mayat K. Thineswaran, 27, ditemui orang awam pada kedudukan kira-kira 7.1 batu nautika barat daya muara Sungai Langat, di sini pukul 12.50 tengah hari.
Timbalan Pengarah Agensi Penguatkuasaan Maritim Malaysia (Maritim Malaysia) Selangor, Komander Maritim Norihan Ngah berkata, pihaknya yang menerima maklumat telah menugaskan bot Pengawal 26 ke lokasi tersebut dan menemui mayat lelaki itu dalam keadaan terapung.
Katanya, mangsa adalah seorang nelayan tempatan berasal dari Banting.
“Dia dikatakan telah keluar ke laut tanpa memakai jaket keselamatan dengan menggunakan bot jenis pukat hanyut bersama seorang rakannya sebelum dilaporkan terjatuh ke laut akibat cuaca buruk.
“Pengawal 26 telah membawa mayat tersebut ke Jeti Nelayan Kanchong Laut sebelum disahkan keluarga mangsa,” katanya dalam kenyataan hari ini.

Beliau memberitahu, mayat lelaki itu seterusnya diserahkan kepada pihak polis untuk dibawa ke Hospital Banting bagi
tindakan lanjut.
Justeru, Norihan menjelaskan Operasi Carilamat kemudian ditamatkan pukul 3.30 petang tadi dan Pos Hadapan Carilamat di Rumah Penginapan Persekutuan Morib juga telah dibubarkan.
Kosmo! sebelum ini melaporkan Thineswaran dikhuatiri lemas apabila terjatuh ke dalam laut selepas bot dinaiki dipukul ribut di persiaran laut Kanchong Laut Gold Coast, Tanjung Sepat di sini, Jumaat lalu. – K!ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Dua maut kereta terbabas sebelum terbakar
Oleh SHAMSUL KAMAL AMARUDIN

26 Julai 2021, 9:07 pm
LUMUT – Dua maut apabila kereta yang dinaiki terbabas sebelum terbakar di Jalan Kampung Colombia, Ayer Tawar, dekat sini petang tadi.
Dalam kejadian kira-kira pukul 5.25 petang itu, mayat mangsa lelaki berusia 51 tahun dan wanita 43 tahun itu dikeluarkan oleh orang ramai yang berada di tempat kejadian.
Difahamkan, kedua-dua mangsa mempunyai pertalian keluarga.
Tidak lama kemudian, kereta jenis Proton Iswara itu didapati terbakar menyebabkan orang ramai segera menghubungi pihak bomba.
Ketua Operasi Balai Bomba dan Penyelamat Ayer Tawar, Nasaruddin Abu Bakar, berkata, kedua- dua mangsa dipercayai dalam perjalanan dari arah Sitiawan ke Ayer Tawar sebelum hilang kawalan lalu melanggar tiang elektrik dan pokok di tepi jalan.
“Sebaik pasukan bomba tiba di tenpat kejadian, didapati kedua-dua mangsa sudah dikeluarkan oleh orang awam dan kenderaan juga sudah terbakar.

“Mangsa disahkan meninggal dunia oleh petugas kesihatan dan mayatnya diserahkan kepada polis untuk tindakan lanjut,” katanya ketika dihubungi.
Menurut beliau, kereta mangsa terbakar 90 peratus dan bomba mengambil masa 20 minit untuk memadam kebakaran itu.
Sementara itu, Ketua Polis Daerah Manjung, Asisten Komisioner Nor Omar Sappi ketika dihubungi mengesahkan kejadian itu dan masih menjalankan siasatan berkenaan kejadian tersebut. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Syaqiera layak ke Olimpik sempena hari lahir bapa
Oleh FARAHWAHIDA AHMAD

26 Julai 2021, 8:50 pm
SEGAMAT – Bapa kepada pemanah negara, Syaqiera Mashayikh menyifatkan peluang anaknya beraksi mewakili negara ke Sukan Olimpik Tokyo 2020 sebagai hadiah hari lahir ke-57 cukup bermakna.
Mashayikh Subari berkata, anak ketiga daripada enam beradik itu memaklumkan berita manis itu kepada keluarga pada 1 Julai lalu.
“Dia maklumkan kepada kami pada 1 Julai, kebetulan hari lahir saya jatuh keesokan harinya, ini hadiah hari lahir paling bermakna dalam hidup saya.
“Hati ibu bapa yang mana tidak bangga apabila anak membawa nama baik keluarga ke pentas persada sukan dunia,” katanya ketika ditemui di kediamannya di Felda Medoi, di sini hari ini.
Mashayikh dan isterinya, isteri, Badariah Jamal, 44 menzahirkan rasa syukur apabila Syaqiera berpeluang membawa cabaran negara dalam acara recurve individu wanita dan pasukan campuran bersama jaguh memanah negara lainnya.
Menurutnya, Syaqiera mula menunjukkan minat dalam sukan memanah sejak berusia 10 tahun di Sekolah Kebangsaan (SK) Felda Medoi.

Malah dia juga mengeluarkan belanja kira-kira RM1,000 untuk membeli busur dan anak panah bagi memudahkannya menjalani latihan bersama gurunya.
Baru-baru ini, Syaqiera turut diberikan anugerah Ikon Sukan Majlis Belia Daerah Segamat selain Sijil Penghargaan Cucu Felda Medoi oleh pengurusan Felda Wilayah kerana mewakili negara ke Sukan Olimpik Tokyo 2020.
Pemanah berusia 21 tahun itu menyertai Sukan Olimpik Tokyo menjadi temasya sukan pertama disertainya dan penampilan ketiga di peringkat antarabangsa selepas bertanding pada dua kejohanan di Paris, Perancis bagi Kelayakan Sukan Olimpik 2020 dan Peringkat Ketiga Piala Dunia 2021 bulan lalu. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Hishammuddin urus hal berkaitan Covid-19 bermula esok
Oleh LUQMAN RIDHWAN MOHAMED NOR

26 Julai 2021, 8:27 pm
PETALING JAYA – Menteri Kanan (Keselamatan), Datuk Seri Hishammuddin Tun Hussein akan mengambil alih tugas pengumuman harian berkenaan aktiviti penguatkuasaan serta prosedur operasi standard (SOP) Perintah Kawalan Pergerakan (PKP) mulai esok.
Timbalan Perdana Menteri, Datuk Seri Ismail Sabri Yaakob berkata, seperti yang semua sedia maklum, Hishammuddin telah dilantik jawatan tersebut apabila beliau dilantik sebagai Timbalan Perdana Menteri.
“Sebagai Menteri Keselamatan yang baharu, maka beliau akan mengambil alih tugas yang saya laksanakan sebelum ini berkenaan dengan Covid-19.
“Sehubungan itu, mulai esok, 27 Julai 2021, tugasan pengumuman harian berkaitan aktiviti penguatkuasaan serta SOP PKP akan diteruskan oleh Menteri Kanan (Keselamatan),” katanya dalam satu kenyataan hari ini.
Menurut Ismail Sabri, beliau telah menjalankan tugas sebagai Menteri Kanan (Keselamatan) sejak 20 Mac tahun lalu iaitu selama setahun empat bulan enam hari.
Katanya, antara tanggungjawab dipikul adalah berkaitan mengeluarkan semua kenyataan media harian berkaitan Task Force Operasi Pematuhan dan penguatkuasaan undang-undang di bawah Akta 342 di seluruh negara.

“Setiap hari juga saya menerima serta mengumumkan laporan berkenaan pematuhan SOP, kawalan sempadan negara dan lain-lain perkara dari semua agensi terlibat.
“Ia bagi memberi penjelasan kepada rakyat Malaysia berkenaan situasi semasa keselamatan dalam tempoh PKP berkenaan Covid-19 dan Pelan Pemulihan Negara (PPN),” katanya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Melodi jadikan saya hos termuda – Janna Nick
Oleh HANISAH SELAMAT

26 Julai 2021, 8:02 pm
PETALING JAYA – Sehari selepas mengacarakan Melodi buat kali terakhir, Janna Nick, 26, melayangkan terima kasih kepada pasukan Melodi yang memberikannya pengalaman berharga hampir empat tahun mengendalikan program hiburan itu.
Janna berkata, peluang yang diraih di landasan terawal dalam rancangan hiburan buat pertama kali itu bukan hanya menyuntik ilmu pengacaraan, malah menjadikannya hos termuda Melodi.
“Terima kasih Melodi kerana menyumbang kenangan terindah dan pengalaman yang teramat berharga dalam perjalanan kerjaya seni saya.
“Selain itu, menjadikan saya seorang pengacara termuda di Melodi dan menjadi platform pertama yang mengajar erti pengacaraan,” katanya.
Janna atau nama sebenarnya Nurul Jannah Muner menyertai keluarga besar Melodi pada tahun 2018 iaitu ketika berusia 22 tahun.
Semalam adalah penampilan terakhirnya bersama hos gandingan, Awal Ashaari dalam program tersebut. Awal mengacarakan rancangan itu sejak lapan tahun lalu.

Pada masa sama, bintang Marry Me Senorita itu turut merakamkan penghargaan serupa kepada dua rakan gandingannya dan hos pengganti mereka, Nabila Huda.
“Terima kasih rakan pengacara yang selalu menceriakan hari Ahad saya, Ajak dan Awal Ashaari! Semua produksi Melodi yang terlibat secara langsung dan tidak langsung.
Dia juga tidak ketinggalan mengucapkan tahniah kepada pengacara baharu rancangan tersebut, Nabila Huda, yang akan mengendalikan Melodi bermula minggu depan.
Sementara itu, selain Melodi, TV3 turut melaksanakan rombakan penyiaran bermula Ogos ini membabitkan dua lagi program popular stesen berkenaan.
Perubahan besar jelas dilakukan pihak pengurusan terhadap barisan pengacara baharu untuk rancangan majalah, Nona dan hiburan, Muzik-Muzik.
Nona yang sebelum ini dihoskan pelakon, Mira Filzah bakal digantikan dengan Amyra Rosli, manakala penyanyi, Sissy Iman pula bakal mengendalikan Muzik- Muzik. – K! ONLINE


Man Kidal tetap buat ‘show’ dalam kuarantin
Oleh HANISAH SELAMAT

26 Julai 2021, 8:11 pm
PETALING JAYA: Disahkan positif Covid-19 sejak lapan hari lalu tidak menghalang maestro gitar, Man Kidal untuk menunaikan janji membuat persembahan langsung menerusi Fcebook, pukul 9 malam ini.
Menurut isterinya, Noorlaila Yusof, Man Kidal sebenarnya masih lemah namun semangat untuk berkongsi muzik serta luahan hati mengatasi segala-galanya.
“Sebenarnya hujung minggu lalu Abang Man (Man Kidal) sepatutnya muncul dalam siaran langsung menerusi Garasi TV untuk memperkenalkan single baharu bersama Hillary Ang, Revival.
“Rancangan itu dibawa ke malam ini yang turut disertai rakan seperjuangannya, Hillary apatah lagi mereka sudah mula mengadakan latihan sebelum Perintah Kawalan Pergerakan (PKP) 3.0 diumumkan.
“Doakan semoga perancangan yang tertunda ini berjalan lancar. Sebagai isteri saya tahu Abang Man teruja menunggu buah tangan yang diusahakan ini dapat menemui pendengar.
“Sudah lama dia dan Hillary menunggu saat ini. Hampir dua tahun mereka mengusahakan projek ini, sudah tentu ia sesuatu yang sentimental,” katanya kepada Kosmo! Online.

Terdahulu, keadaan Man Kidal atau nama sebenar Abdul Rahman Mahmood, 57, yang melalui kesukaran selepas tidak bekerja sejak negara dilanda pandemik Covid-19 mengundang kejutan ramai.
Hanya bergantung kepada wang simpanan selepas tiada pendapatan selain bisnes gulung tikar membuatkan pemain gitar legenda kumpulan Lefthanded itu terpaksa menjual kereta demi kelangsungan hidup.
Ditanya lagi mengenai tahap kesihatan Man Kidal, Norlaila berkata berbanding semalam, keadaannya tampak agak cergas dan mula berselera makan.
“Mungkin hilang deria rasa buatkan Abang Man enggan menjamah makanan hingga membuatkannya lemah. Walaupun saya turut berdepan gejala sama, saya kena kuat dan pastikan dia makan.
“Alhamdullillah, nampak ada perubahan apabila dia sudah mula ikut nasihat, tambah-tambah menjelang tarikh persembahan malam ini. Selain mainkan lagu, Abang Man akan berkongsi pengalaman,” katanya.
Pada masa sama, ibu kepada tiga cahaya mata itu turut meluahkan terima kasih kepada semua pihak yang membantu menghulurkan sumbangan sebaik mengetahui kesulitan mereka.
“Terima kasih kepada individu, persatuan mahu pun wakil agensi kerajaan yang menghubungi kami bertanyakan khabar dan hulurkan sumbangan.
“Sepanjang empat dekad dalam industri Abang Man tak pernah meminta-minta tetapi kali ini, impak pandemik membuatkan kami tewas sehingga terpaksa meminta bantuan.
“Hanya terima kasih yang mampu ucapkan di atas rasa prihatin semua. Wakil Zakat Selangor juga sudah menghubungi kami. Semoga pandemik ini segera berlalu dan kita dapat bekerja semula,” tambahnya. – K! ONLINE


Dua kluster ziarah raya dikesan
Oleh NOR IDAYU BOSRO

26 Julai 2021, 8:57 pm
PUTRAJAYA – Dua kluster komuniti melibatkan aktiviti ziarah-menziarahi sempena musim perayaan dikesan di Kulai, Johor dan Pasir Mas, Kelantan dengan masing-masing merekodkan lima dan 39 kes positif Covid-19 setakat ini.
Lampiran rumusan kluster yang disertakan dengan kenyataan Ketua Pengarah Kesihatan menyebut, kluster terbabit ialah Kluster Teratai Kulai di Kulai dan Kluster Lorong Yusof Bongsu di Pasir Mas.
Menurut rumusan kluster itu, kes indeks Kluster Teratai Kulai ialah wanita 49 tahun yang dilaporkan positif pada 24 Julai lalu hasil saringan individu bergejala.
“Kes terdahulu menunjukkan gejala pada 16 Julai lepas. Kluster ini melibatkan aktiviti ziarah-menziarahi di Jalan Teratai, Kampung Separa, Kulai sempena majlis sambutan perayaan,” katanya.
Sementara itu, kes indeks Kluster Lorong Yusof Bongsu iaitu lelaki berumur 29 tahun mula bergejala pada 19 Julai lalu sebelum dilaporkan positif pada 24 Julai hasil saringan individu bergejala.
“Kluster ini melibatkan aktiviti ziarah di Lorong Yusof Bongsu, Kampung Atas Pinggir, Pasir Mas sempena majlis sambutan perayaan,” katanya.

Dalam pada itu, seorang warga emas yang mempunyai sejarah merentas negeri dari Melaka ke Kuala Lumpur pada 7 Julai lalu mencetuskan Kluster Lorong Haji Lamat di Melaka Tengah, Melaka dengan 22 kes positif setakat ini.
Menurut rumusan itu, kes indeks iaitu seorang wanita berusia 65 tahun dilaporkan positif pada 17 Julai lalu hasil saringan pulang dari kawasan berisiko tinggi.
“Kes mempunyai sejarah perjalanan merentas negeri dari Melaka ke Kuala Lumpur pada 7 Julai lepas.
“Nama kluster ini merujuk kepada lokaliti di mana penularan kes-kes dilaporkan berlaku iaitu di Lorong Haji Lamat, Kampung Pendamar, Simpang Ayer Molek, Melaka Tengah,” katanya. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Maut tercekik kuih buah Melaka
Oleh HARIS FADILAH AHMAD

26 Julai 2021, 8:39 pm
LIPIS – Seorang warga emas maut selepas tercekik kuih buah melaka ketika bersarapan bersama ahli keluarganya di Kampung Lentang, dekat sini hari ini.
Ketua Polis Daerah Lipis, Superintendan Azli Mohd. Noor, berkata, mangsa, Meriam Abdul Rafar,82, maut disebabkan tercekik kuih buah melaka yang dimakannya.
“Kejadian ini berlaku ketika mangsa dilaporkan menjamu juadah bersama anak lelakinya dan kemudiannya tiba-tiba tercekik kuih berkenaan.
“Melihat keadaan ibunya yang tercekik makanan itu, anak lelakinya terus menghubungi petugas klinik di kampung itu untuk meminta bantuan kecemasan,” katanya hari ini.
Menurutnya, mangsa yang dibawa ke Hospital Lipis bagaimanapun disahkan meninggal dunia pada pukul 11 pagi. -K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


438 ditahan ingkar SOP PKP
Oleh LUQMAN RIDHWAN MOHAMED NOR

26 Julai 2021, 8:32 pm
PETALING JAYA – Seramai 438 individu ditahan atas kesalahan ingkar prosedur operasi standard (SOP) Perintah Kawalan Pergerakan, semalam.
Timbalan Perdana Menteri, Datuk Seri Ismail Sabri Yaakob berkata, daripada jumlah berkenaan, seramai 434 individu dikompaun manakala empat lagi direman.
Katanya, orang ramai diingatkan untuk sentiasa mematuhi SOP yang ditetapkan dan mengamalkan kawalan kendiri dalam usaha untuk memutuskan rantaian jangkitan Covid-19.
“Task Force Operasi Pematuhan yang diketuai Polis Diraja Malaysia (PDRM) telah melakukan 74,561 pemeriksaan semalam.
“Ia melibatkan 4,224 Pasukan Pematuhan yang terdiri daripada 18,894 anggota bagi memantau dan menguatkuasakan pematuhan SOP PKP,” katanya dalam satu kenyataan hari ini.
Jelas beliau, Op Benteng yang dilaksanakan semalam telah menangkap lima orang pendatang asing tanpa izin (PATI) dan merampas lima buah kenderaan darat.

Dalam pada itu, beliau berkata, pasukan Task Force Operasi Pematuhan tersebut turut melaksanakan 74,561 pemeriksaan dan snap check Covid-19 di seluruh negara semalam. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Tiga dalang sindiket pinjaman tidak wujud diberkas
Oleh EDDY AQMAL MOHAMED HAMIDI

26 Julai 2021, 8:17 pm
KUALA LUMPUR – Tiga lelaki termasuk seorang warga Indonesia ditahan polis kerana disyaki menjadi dalang kegiatan penipuan pinjaman tidak wujud dalam satu serbuan di sebuah unit kondominium di Jalan Sultan Ismail di sini semalam.
Ketua Jabatan Siasatan Jenayah Komersial (JSJK) Kuala Lumpur, Asisten Komisioner Mohd. Mahidisham Ishak berkata, tangkapan adalah susulan kepada satu laporan polis yang dibuat oleh mangsa pada 17 Julai lalu yang membabitkan kerugian sebanyak RM34,959.
“Mereka yang ditahan berusia 30 hingga 36 tahun dan pihak polis turut merampas 10 telefon bimbit pelbagai jenama, router, modem dan buku nota yang disyaki digunakan bagi tujuan penipuan.
“Sindiket ini dipercayai telah aktif sejak Januari lalu dan kerap berpindah lokasi serta menukar operator atau pekerja untuk mengelak dikesan pihak berkuasa malah siasatan yang dilakukan mendapati tiga suspek yang ditahan itu baru sebulan bekerja,” katanya dalam satu kenyataan hari ini.
Menurut beliau, modus operandi sindiket berkenaan adalah menawarkan kemudahan pinjaman wang menerusi iklan di media sosial seperti Facebook, Instagram dan WeChat.
“Mangsa yang ingin meminjam akan diminta membuat pelbagai bayaran terlebih dahulu seperti wang deposit, bayaran insurans serta yuran pemprosesan ke dalam akaun bank dipercayai akaun keldai dan mangsa menyedari telah ditipu apabila tidak mendapat wang pinjaman dan sindiket gagal dihubungi.

“Menerusi tangkapan ini kita percaya telah berjaya menyelesaikan sekurang-kurangnya 21 kes penipuan yang sedang disiasat oleh JSJK termasuk di beberapa kontinjen lain yang didalangi sindiket sama,” ujar beliau.
Buat semakan nombor telefon dan nombor akaun bank terlebih dahulu di laman web http://ccid.rmp.gov.my/semakmule/ sebelum melakukan sebarang transaksi. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Taufan Nepartak ancam saingan Olimpik
Oleh KOSMO!

26 Julai 2021, 8:24 pm
PENGANJUR Sukan Olimpik Tokyo 2020 menegaskan mereka terpaksa menangguhkan dua acara iaitu sukan memanah dan mendayung berikutan ancaman ribut Taufan Nepartak.
Jurucakap jawatankuasa penganjur, Takaya Masa menegaskan pihaknya telah mengambil langkah keselamatan yang ditetapkan untuk menghadapi sebarang ancaman terutama melibatkan semua atlet yang bersaing di Olimpik.
Bagaimanapun, Masa menegaskan ketika ini hanya dua acara tersebut sahaj ditangguhkan dan acara-acara lain yang berlangsung esok akan dijalankan seperti biasa .
Agensi Meteorologi Jepun (JMA) berkata, Taufan Nepartak diramal membadai utara Jepun esok dan membawa ancaman angin kencang serta hujan lebat.
“Anda tidak perlu bimbang dengan ribut ini. Buat masa ini tidak sebarang perancangan untuk mengubah jadual bagi acara lain yang berlangsung esok (selesa),” kata Masa.
Acara sukan memanah yang ditangguhkan tersebut akan bersambung semula pada 28 dan 29 Julai nanti. – AGENSI


Kempunan jinakkan ‘kuda tua’ Indonesia
Oleh MUHAMMAD HELMEE RAMLI

26 Julai 2021, 7:55 pm
TUAH nyata tidak menyebelahi beregu lelaki negara, Aaron Chia-Soh Wooi Yik apabila tewas 13-21, 19-21 kepada pasangan Indonesia, Mohammad Ahsan-Hendra Setiawan pada aksi Kumpulan D Sukan Olimpik Tokyo 2020 sebentar tadi.
Pada pertemuan yang berlangsung di Musashino Forest Sports Plaza, Ahsan-Setiawan nyata sukar digugat apabila menampilkan aksi cukup mantap dalam kedua-dua set permainan.
Hasil kekalahan itu, Aaron-Wooi Yik kini berada pada kedudukan ketiga kumpulan di belakang beregu Korea Selatan, Choi Solgyu-Seo Seungjae sementara Ahsan-Setiawan unggul sebagai pendahulu.
Justeru, beregu negara tidak memiliki jalan lain selain mencatat kemenangan ke atas gandingan Kanada, Jason Ho Shue-Nyl Yakura esok sekiranya mahu memastikan tempat ke suku akhir. – K! ONLINE


Peng Soon-Liu Ying bawa pulang kecewa
Oleh MUHAMMAD HELMEE RAMLI

26 Julai 2021, 6:42 pm
BERAKHIR sudah cabaran beregu campuran negara, Chan Peng Soon-Goh Liu Ying pada Sukan Olimpik Tokyo 2020 selepas menamatkan saingan Kumpulan D menerusi kekalahan 13-21, 19-21 kepada China sebentar tadi.
Pada aksi yang berlangsung di Musashino Forest Sports Plaza itu, Peng Soon-Liu Ying tetap memberi tentangan sengit kepada Wang Yilyu-Huang Dongping meskipun tewas dengan aksi straight set.
Walaupun gagal mempertahankan pingat perak yang dimenangi pada Sukan Olimpik Rio 2016, namun aksi beregu negara itu wajar dipuji kerana difahamkan Liu Ying beraksi dalam keadaan sakit selepas mengalami kecederaan lutut semalam.
Menerusi kekalahan tersebut, Peng Soon-Liu Ying mengucapkan selamat tinggal kepada Olimpik kali ini apabila menghuni tangga tercorot Kumpulan selepas tewas ketiga-tiga perlawanan.
Dalam pada itu, perlawanan tersebut mungkin menjadi aksi terakhir buat gandingan tersebut di pentas Olimpik kerana Liu Ying pernah memberitahu dia tidak memiliki perancangan untuk menyertai Sukan Olimpik Paris 2024.


Tindakan tegas individu potong gelang pink di Pasar Jelawat
Oleh ROSALWANI CHE SOH

26 Julai 2021, 6:58 pm
BACHOK – Persatuan Pengguna Islam Kelantan (PPIK) menggesa tindakan tegas dikenakan terhadap tiga individu yang memotong gelang pink sehingga tercetusnya Kluster Pekan Jelawat.
Yang Dipertua PPIK, Datuk Seri Dr. Mohd. Fared Abdul Ghani berkata, pihaknya menerima aduan itu minggu lalu daripada orang ramai selepas sepasang suami isteri yang merupakan peniaga dan seorang pelanggan di Pasar Besar Siti Aishah, Jelawat di sini didapati memotong gelang berkenaan.
Katanya, berdasarkan laporan yang diterima, hampir 60 individu merupakan kontak rapat ketiga-tiga individu itu dipercayai telah disahkan positif Covid-19.
“Sehubungan itu, saya berharap ketiga-tiga individu berkenaan dikenakan hukuman yang setimpal kerana ingkar arahan untuk tempoh kuarantin.
Mohd. Fared (tengah) menyerahkan bakul makanan kepada salah seorang nelayan yang terjejas pendapatan di Jeti Pengkalan Petah, hari ini.
“Kita bimbang sifat mementingkan diri sendiri akan memberi kesan buruk apabila orang ramai terdedah kepada jangkitan Covid-19. Peniaga itu juga didapati memotong gelang pink dan menjalankan perniagaan seperti biasa tanpa mengendahkan keselamatan orang lain,” katanya.
Terdahulu, beliau ditemui pemberita selepas menyampaikan sumbangan bakul makanan kepada nelayan yang terjejas ketika Perintah Kawalan Pergerakan (PKP) penuh di Jeti Pengkalan Petah di sini hari ini.

Sehubungan itu, jelas beliau, pihaknya turut memantau keadaan itu dari masa ke semasa agar peniaga yang terlibat mengikuti arahan kuarantin yang ditetapkan.
Setakat ini, Kluster Pekan Jelawat yang tercetus di tempat kerja melibatkan dua daerah iaitu Bachok dan Pasir Puteh dengan lapan kes positif Covid-19 dilaporkan kelmarin. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Kedai larang pelanggan bayar guna wang diselit di celah bra
Oleh KOSMO!

26 Julai 2021, 7:30 pm
DUBLIN, Ireland- Pemilik sebuah premis perniagaan yang ‘menyampah’ dengan pelanggan kerana  membuat bayaran menggunakan wang kertas yang diselit pada bra membuat peraturan untuk tidak lagi menerima bayaran sedemikian, lapor laman berita Metro UK.
Memandangkan cuaca panas yang melanda Ireland,  Michael Flynn yang merupakan pemilik kedai menjual tilam bernama Mattress Mick mahu menghentikan tabiat yang ‘dianggap  kotor’ itu dengan meletakkan papan tanda di hadapan premisnya.
“Tiada bayaran wang yang diselit di celah bra. Oleh kerana cuaca panas yang melanda dan juga untuk keselamatan bersama, kami tidak akan menerima wang sedemikian. Maaf di atas kesulitan ini,” demikian kenyataan pada papan tanda itu.
Hantaran tersebut menjadi tular di Facebook, manakala tindakan itu menimbulkan pelbagai reaksi netizen dengan ada menganggapnya sebagai lucu dan ada juga yang mengecamnya.
“Anda perlu meletakkan papan tanda sama di kedai anda,” tulis seorang netizen sambil menyiarkan nama rakannya pada ruangan komen di Facebook.
“Saya fikir ini bersifat seksis, bagaimana pula dengan lelaki yang menyimpan wang dalam seluar dalam mereka,” tulis seorang lagi netizen.

“Adakah anda fikir wang itu akan melompat dan menggigit anda pada bahagian leher?” tulis seorang lagi netizen. -Agensi


Aksi libatkan Kedah, Kuching City tunda pemain positif Covid-19
Oleh MUHAMAD ARDIE PUTRA SUHAIMI

26 Julai 2021, 7:11 pm
PETALING JAYA – Liga Bola Sepak Malaysia (MFL) mengesahkan penundaan perlawanan Liga Super melibatkan pasukan Kedah Darul Aman (KDA FC) dan pasukan Liga Premier, Kuching City FC (KCFC) susulan arahan kuarantin terhadap pasukan berkenaan oleh Kementerian Kesihatan Malaysia (KKM).
KDA FC sepatutnya turun menentang Petaling Jaya City malam esok sementara KCFC perlu berdepan Johor Darul Ta’zim II pada Rabu nanti.
Menurut Ketua Pegawai Eksekutif MFL, Datuk Ab Ghani Hassan, keputusan untuk menunda perlawanan selepas mendapati beberapa pemain serta pegawai daripada KDA dan KCFC telah dikesan positif wabak Covid-19 menerusi ujian calitan minggu lalu.
Ab Ghani berkata, menurut laporan pasukan-pasukan berkenaan, maklumat tarikh dan tempoh kuarantin yang terpaksa dilakukan dan pemain skuad Helang Merah akan dikuarantin bermula 21 Julai sehingga 3 Ogos manakala KCFC pula akan melalui proses sama pada 24 Julai sehingga 9 Ogos depan.
Bagaimanapun, MFL telah membuat permohonan kepada Majlis Keselamatan Negara (MKN) dan KKM melalui Kementerian Belia dan Sukan (KBS) agar hanya pegawai dan pemain yang positif Covid-19 sahaja dikuarantin.
“Permohonan untuk mengkaji semula Prosedur Standard Operasi (SOP) penganjuran Liga Malaysia telah dihantar melalui KBS untuk pertimbangan KKM dan MKN.

“MFL telah mengusulkan agar hanya pegawai dan pemain yang positif Covid-19 sahaja dikuarantin manakala pegawai dan pemain yang disahkan negatif dibenarkan untuk berlatih dalam pada yang sama meneruskan perlawanan liga seperti yang dijadualkan.
“Sekiranya permohonan ini diterima, pihak MFL boleh menilai semula penundaan jadual KDA dan KCFC ini. Maka, ketika ini kami akan menunggu keputusan permohonan itu sebelum mengumumkan jadual baharu pindaan perlawanan melibatkan dua pasukan berkenaan.
“Saya percaya pihak MKN dan KKM dapat memberikan pertimbangan sewajarnya permohonan itu memandangkan kes yang berlaku setakat ini adalah kecil dan berjaya dikawal dengan ujian pengesanan awal dan SOP ketat Gelembung Sukan bagi Liga Malaysia.
“Jika kita melihat kepada penganjuran liga bola sepak di luar negara seperti di Liga Perdana Inggeris (EPL), LaLiga (Sepanyol), Serie A (Itali) serta baru-baru ini di Euro 2020, kuarantin hanya dikenakan kepada pemain yang positif sahaja manakala pemain lain dibenarkan untuk meneruskan latihan dan bermain,” katanya.


Jantung Siti Sarah hampir gugur pembantu rumah positif Covid-19
Oleh MOHAMMAD SHAHEMY AZMI

26 Julai 2021, 7:44 pm
PETALING JAYA – Jantung penyanyi Siti Sarah bagaikan hendak gugur apabila mengetahui pembantu rumahnya disahkan positif Covid-19.
Menerusi hantaran yang dimuat naik dalam Instagram miliknya, Sarah, 37, meluahkan rasa bimbang memikirkan anak-anak serta bayi dalam kandungannya jika dia dan keluarganya turut dijangkiti virus maut tersebut.
“Jantung ini macam nak jatuh bila pembantu rumah saya positif Covid-19. Sarah tak fikir apa-apa dah selain risau anak-anak dan bayi dalam perut ini,” katanya.
Ujar pelantun lagu Kesetiaan itu lagi, lebih membuatkan dia bimbang apabila ketiga-tiga anaknya kini sedang demam sekali gus membuatkan dirinya gusar memikirkan nasib yang bakal dilaluinya nanti.
“Ya-Allah berderau darah. Macam-macam benda saya fikir kalaulah saya dan suami (Shuib) positif, bagaimana dengan anak-anak?
“Kalau anak-anak juga positif, siapa yang nak jaga mereka dekat pusat kuarantin nanti? Minta dijauhkan yaAllah,” tulisnya dalam Instagram.

Menerusi hantaran tersebut, Sarah turut berkongsi video dia sekluarga sedang melakukan ujian calitan Covid-19 di rumah oleh petugas kesihatan.
“Kami satu keluarga baru sahaja buat ujian calitan. Harap-harap tidak ada apa-apa. Saya kena kuat sebab bayi sudah masuk usia tujuh bulan. Doakan saya sekeluarga ya,” katanya. – K! ONLINE


207 kematian Covid-19 hari ini
Oleh SITI A'ISYAH SUKAIMI

26 Julai 2021, 7:06 pm
PUTRAJAYA – Sebanyak 207 kes kematian dilaporkan hari ini sekali gus tertinggi direkodkan, menjadikan jumlah kes kematian Covid-19 terkini sebanyak 8,201 kes.
Ketua Pengarah Kesihatan, Tan Sri Dr. Noor Hisham Abdullah berkata, kes aktif dengan kebolehjangkitan pula mencatatkan sebanyak 165,840 kes termasuk 1,009 kes positif sedang dirawat di Unit Rawatan Rapi (ICU) dan 524 kes memerlukan bantuan pernafasan.
“Sebanyak 14,516 kes baharu termasuk tiga kes import direkodkan menjadikan jumlah kes positif Covid-19 sebanyak 1,027,954 kes.
“Kes sembuh melaporkan sebanyak 9,372 kes dengan jumlah kumulatif kes sembuh sebanyak 853,913 kes,” menurut ciapan di laman Twitter beliau di sini hari ini. -K!ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Indonesia benar peniaga kecil beroperasi walaupun Covid-19 ‘menggila’
Oleh KOSMO!

26 Julai 2021, 7:22 pm
JAKARTA – Kedai kecil, restoran tepi jalan dan sebilangan  pusat beli-belah dibuka semula di Indonesia  hari ini selepas pemerintah melonggarkan sekatan di sebalik amaran bahawa langkah  tersebut akan mengundang gelombang baharu Covid-19.
Presiden Joko Widodo (Jokowi) berkata, perintah berkurung  yang dilaksanakan awal bulan ini akan dilanjutkan  hingga 2 Ogos ini  walaupun varian Delta yang sangat mudah berjangkit  terus menular di negara kepulauan itu.
Indonesia kini mengatasi India dan Brazil untuk menjadi pusat pandemik global.Namun,   sekatan terhadap banyak perniagaan kecil termasuk pasar tradisional dan warung dilonggarkan sekalipun di kawasan paling teruk dilanda wabak Covid-19.
“Pelanggan boleh kembali makan di premis kami. Saya harap Jakarta pulih dengan cepat kerana ini adalah tempat kami mencari nafkah,” kata  seorang pemilik restoran makanan laut  dikenali sebagai Syaifurrohman.
Pusat beli-belah dan masjid di kawasan kurang terjejas di Indonesia juga mendapat lampu hijau untuk membuka pintu kepada orang ramai tetapi pada waktu lebih singkat.
Pejabat-pejabat  pula masih dalam perintah penutupan  walaupun terdapat laporan mengenai majikan yang melanggar peraturan tersebut.

Berpuluh-puluh  juta orang hidup ibarat kais pagi makan pagi di negara yang mempunyai sekitar  270 juta penduduk itu, menyebabkan perintah berkurung secara ketat adalah  mustahil untuk dilaksanakan.
Bagaimanapun, pentadbiran Jokowi dikritik secara meluas berhubung cara ia menangani pandemik  dan polisi yang  mengutamakan ekonomi berbanding kesihatan rakyat.
Pengumuman pemerintah semalam dibuat beberapa hari selepas Indonesia menyaksikan jumlah kematian dalam tempoh 24 jam mencecah 1,566 orang dan ketika Pertubuhan Kesihatan Sedunia meminta Jakarta melaksanakan sekatan lebih ketat.
Indonesia merekodkan lebih 3.1 juta kes Covid-19 dan 83,000 kematian sejak pandemik bermula tetapi angka  rasmi tersebut dipercayai jauh lebih kecil susulan  ujian saringan dan kadar pengesanan kontak yang rendah. – AFP


Caprice beri bayangan pendedahan? Kongsi gambar iblis terjelir lidah
Oleh MOHD. HAIKAL ISA

26 Julai 2021, 7:01 pm
PETALING JAYA – Biarpun sudah melakukan permohonan maaf, aktivis kemanusiaan dan penyanyi rap, Caprice terus mencetuskan tanda tanya apabila memuat naik satu foto kriptik yang memaparkan entiti iblis.
Menerusi muat naik berkenaan dalam Instagram, Caprice atau nama lengkapnya, Ariz Ramli, 33, memaklumkan kebenaran akan terungkai di Malaysia.
“Bersedia untuk kebenaran, Malaysia. Siap sedialah anda semua. Ia akan datang. Iblis memperdaya, berpura-pura dan menjahanamkan.
“Tetapi, Allah Maha Perancang. Waktunya semakin dekat,” tulis pelantun lagu Lenglui itu pada kapsyen gambar iblis menjelirkan lidah tersebut.
Dalam pada itu, menerusi muat naik IG Story, Caprice berkata, dia didatangi seseorang yang tidak dikenali malam tadi.
Apa yang menghairankan, warga tempatan itu berusia 50 tahun itu tahu serba-serbi cerita tentang apa yang berlaku kepadanya baru-baru ini.

“If you keep knocking on the devils door, someone might hear it (kalau anda mengetuk pintu iblis, seseorang mungkin akan mendengarnya).
“Saya tak sangka ada orang tiba-tiba kenalkan diri malam tadi. Datang hotel, dia bukan orang Malaysia tapi macam mana dia tahu Caprice? Misi Caprice? Masalah Caprice.
“Entahlah, tapi dari A ke Z dia tahu. Saya betul-betul tak tahu apa sebenarnya yang saya terlibat sama kali ini,” ujarnya.
PERKONGSIAN Caprice dalam InstaStory yang sekali lagi mencetuskan tanda tanya.
Runsing dengan situasi yang berlaku, Caprice dalam muat naik satu video memberitahu, dia menyerahkan kepada orang ramai untuk menghakimi apa yang berlaku.
“Sesuatu yang pelik berlaku malam tadi. 10 peratus terserah kepada orang agamawan, orang yang beragama untuk kongsi (beri pandangan) tapi saya lebih kisah tentang 90 peratus yang saya lihat dan saya sedari.
“Makin lama jadi makin besar dan lagi dalam. Dia datang, dia berumur 50-an. Kami lepak dan bersantai selama empat jam. Saya perasan dia punya jam. Selama ini kita fikir semua ini adalah konspirasi, teorilah dan macam-macam.
“Saya tegur dia punya jam, dia tegur dan dia kenyit mata. Dan saya pun macam, ‘okey, apa maksud semua ini?’ Dia cakap apa yang saya nak buat di kawasan ini, bagus tetapi sangat-sangat berbahaya.
“Menakutkan. Tahu tahu macam mana dia boleh kenal saya, dan dia siapa? Kerana kita tak tahu sama ada dia kawan kita ataupun musuh kita,” katanya yang tidak memperincikan lebih lanjut apa intipati perbualan mereka.
Menerusi video sama, anak kelahiran Negeri Sembilan itu turut mendedahkan, dia telah membentangkan dua kertas kerja kepada Mantan Perdana Menteri, Tun Dr. Mahathir Mohamed.
“Saya ada dua kertas kerja. Tun dah tengok kertas kerja pertama. Yang kedua tak tunjuk siapa-siapa lagi. Dua kertas kerja saya buat kajian demi orang Palestin. Insya-Allah, satu hari kalian akan dapat tengok,” katanya. – K! ONLINE


Empat hotel di KL dijadikan pusat kuarantin
Oleh MOHD. HUSNI MOHD. NOOR

26 Julai 2021, 7:27 pm
PUTRAJAYA – Empat Pusat Kuarantin dan Rawatan Covid-19 Berisiko Rendah Swasta (PKRCS) percuma disediakan kepada warga Wilayah Persekutuan yang berdepan kesukaran menjalani kuarantin kendiri di rumah.
Menteri Wilayah Persekutuan, Tan Sri Annuar Musa berkata, keputusan itu dicapai pada mesyuarat Pusat Penyelasaran dan Pengurusan Covid-19 Wilayah Persekutuan (CCMC-WP).
Beliau berkata, CCMC-WP memutuskan untuk memindahkan dan menempatkan sebilangan mereka yang positif bagi kategori 1 dan 2 ke beberapa hotel yang dikhususkan sebagai PKRCS khas mulai hari ini.
“Empat buah PKRCS khas di Kuala Lumpur yang terlibat adalah Hotel Royal Chulan, Jalan Conlay; International Youth Center, Bandar Tun Razak, Cheras; Tamu Hotel Kampong Bharu dan Hotel Travelodge City Centre,” katanya menerusi kenyataan akhbar hari ini.
Katanya, operasi memindahkan kira-kira 1,000 orang pesakit Covid-19 bermula hari ini dibantu Covid Assessment Centre (CAC), KWP, Jabatan Kesihatan Wilayah Persekutuan Kuala Lumpur (JKWPKL) dan beberapa agensi serta jabatan kerajaan berkaitan.
Menurut Annuar, pihaknya sedang berusaha menyediakan lebih banyak kemudahan pusat rawatan Covid-19 di Wilayah Persekutuan bagi membantu golongan menghadapi masalah kuarantin kendiri.

Menurutnya, tindakan itu dapat membantu golongan tidak berkemampuan untuk mengelakkan peningkatan kes positif yang berpunca daripada kontak rapat dalam kalangan ahli keluarga.
“Pada masa ini mereka yang didapati positif Covid-19 tetapi tidak bergejala (kategori 1) atau bergejala ringan (kategori 2) adalah dikehendaki untuk membuat kuarantin kendiri di rumah masing masing,” ujarnya. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Ladang sawit haram dalam hutan simpan
Oleh MOHD YUNUS YAKKUB

26 Julai 2021, 6:35 pm
KUALA LANGAT – Kegiatan penduduk daerah ini menceroboh Hutan Simpan Kuala Langat Selatan bagi melakukan penanaman haram kelapa sawit dimusnahkan dalam Ops Langat oleh pihak berkuasa, hari ini.
Operasi bersepadu dijalankan Jabatan Perhutanan Negeri Selangor (JPNS) bersama Jabatan Perhutanan Semenanjung Malaysia dan Polis Diraja Malaysia itu bermula pukul 10 pagi melibatkan keluasan 11 hektar keseluruhannya bagi tanaman berusia dua hingga lima tahun.
Timbalan Pengarah (Operasi Hutan) JPNS, Norddin Noor berkata, arahan penguatkuasaan itu diberikan kerajaan negeri untuk kompartmen 17 dan 19 di hutan tersebut bagi mengelakkan kemusnahan hutan yang merupakan kawasan sumber air di negeri ini.
Katanya, Hutan Simpan Kuala Langat seluas 6,400 hektar itu merupakan satu-satunya hutan paya gambut yang terdapat di negeri ini.
“Aktiviti penanaman sawit ini antara punca kebakaran terbuka berlaku di sini sehingga menyebabkan kerajaan negeri rugi mencecah RM2 juta dalam setahun bermula 2019.
“Tahun ini sahaja, hampir RM600,000 kerugian dicatatkan. Operasi ini melibatkan lebih 50 anggota selain penggunaan tiga jengkaut dalam tempoh empat hari,” katanya ketika ditemui pemberita selepas melancarkan Op Langat itu.

Berdasarkan rekod, seluas 2.8 hektar Hutan Simpan Kuala Langat Selatan musnah akibat pembakaran terbuka dilakukan petani haram pada 27 Jun lalu.
Siasatan mendapati penceroboh memasuki hutan simpan melalui laluan tikus dengan menggunakan motosikal pada waktu maghrib dan sekitar pukul 5 hingga 6 pagi.
Kosmo! difahamkan lot-lot tanah di hutan itu telah dilelong sindiket tertentu bagi mengaut keuntungan walaupun aktiviti tersebut langsung tidak dibenarkan. – K!ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Bagi surat tunjuk sebab – Pengarah HTAR
Oleh MOHD YUNUS YAKKUB

26 Julai 2021, 5:47 pm
KLANG – Tindakan tatertib boleh dikenakan terhadap mana-mana doktor kontrak yang menyertai gerakan Hartal Doktor Kontrak di Hospital Tengku Ampuan Rahimah (HTAR) di sini hari ini.
Pengarah HTAR, Dr. Zulkarnain Mohd. Rawi berkata, pihaknya akan meminta mereka yang menyertai gerakan itu memberikan surat tunjuk sebab atas pelakuan tersebut.
Katanya, sebagai doktor mereka terikat kepada etika profesional iaitu Sumpah hipokratik.
“Doktor ini kena mengorbankan dirinya demi kepentingan pesakit dan bukan mengorbankan pesakit demi diri mereka.
“Jadi doktor ini menolong orang dalam kesusahan tanpa mengambil kira kepentingan diri,” katanya ketika dihubungi Kosmo! hari ini.
Beliau berkata, doktor kontrak itu tidak sepatutnya terpengaruh dengan sebarang hasutan menyertai hartal itu berikutan kerajaan sendiri juga telah melanjutkan tempoh kontrak sebelum ini.

“Kita bekerja bukan untuk glamor. Kerja doktor ini mulia dan jangan campak profesion kedoktoran sehingga dipandang hina oleh masyarakat.
“Ilmu pengetahuan kedoktoran banyak diperolehi semasa bekerja di sektor awam yang menerima pelbagai kes dan boleh digunakan untuk kemudian hari,” katanya.
Terdahulu, lebih 20 pegawai perubatan di HTAR menyertai gerakan Hartal Doktor Kontrak yang berlangsung secara aman selama 15 minit.
Sementara itu, Ketua Polis Selangor, Datuk Arjunaidi Mohamed menegaskan tiada tangkapan mahupun siasatan setakat ni kerana tiada terkesan perlanggaran prosedur operasi standard (SOP). -K!ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Blummenfelt beri emas pertama buat Norway
Oleh KOSMO!

26 Julai 2021, 5:45 pm
TOKYO – Atlet Norway, Kristian Blummenfelt melakar kejutan apabila meraih pingat emas dalam acara triathlon lelaki pada Sukan Olimpik Tokyo walaupun melakukan kesilapan pada awal perlumbaan.
Atlet berusia 27 tahun tersebut menamatkan saingan dengan catatan masa satu jam 45 minit 4 saat sekali gus memberikan kilauan emas pertama buat Norway pada temasya Olimpik kali ini.
Atlet Great Britain, Alex Yee pada awalnya dijangka mampu memberi tentangan terpaksa berpuas hati mengakhiri perlumbaan tempat kedua sekali gus meraih pingat perak manakala Hayden Wilde dari New Zealand merangkul gangsa.
Acara tersebut menyaksikan saingan tiga penjuru di antara Kristen, Yee dan Wilde yang berjaya meninggalkan kelompok besar peserta lain untuk jarak sekitar 2.5 kilometer.
Sementara itu, malang menimpa buat pemenang pingat emas berganda dan juara bertahan, Alistair Brownlee dari Great Britain apabila faktor keletihan membuatkannya sekadar mengakhiri saingan kedudukan kelima di belakang atlet Belgium Marten Van Riel di tempat keempat.
Kevin McDowell dari Amerika Syarikat berada di tempat keenam, Bicsak Bence dari Hungary di tempat ketujuh manakala rakan sepasukan Blummenfelt, Gustav Iden menamatkan saingan di tempat kelapan. -AFP


Pegawai tadbir majlis perbandaran makan rasuah dituduh esok
Oleh MOHD YUNUS YAKKUB

26 Julai 2021, 6:18 pm
SHAH ALAM – Seorang pegawai tadbir sebuah majlis perbandaran akan didakwa esok di Mahkamah Sesyen di sini kerana disyaki menerima suapan lebih RM30,000 untuk perakuan penipuan siap kerja pelupusan sampah, tujuh tahun lalu.
Difahamkan suspek berusia 45 tahun itu akan dituduh atas empat pertuduhan melibatkan kes tersebut.
Suspek terlebih dahulu ditahan pukul 2 petang tadi selepas hadir memberikan keterangan di Pejabat Suruhanjaya Pencegahan Rasuah Malaysia (SPRM) Selangor.
Menurut sumber, suspek dipercayai telah menerima suapan tersebut daripada seorang pengarah syarikat secara berperingkat menerusi pembayaran cek pada tahun 2014.
“Ini sebagai balasan untuk mengesahkan perakuan siap kerja pelupusan sampah sedangkan kerja-kerja tersebut tidak dilaksanakan seperti yang ditetapkan dalam kontrak perjanjian,” katanya ketika dihubungi hari ini.
Sementara itu, Pengarah SPRM Selangor, Datuk Alias Salim ketika dihubungi mengesahkan penahanan terbabit.

Jelasnya, suspek akan dituduh di Mahkamah Sesyen Shah Alam pukul 8.30 pagi esok mengikut Seksyen 165 Kanun Keseksaan . – K!ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Gimnas berusia 46 tahun Uzbekistan umum bersara
Oleh KOSMO!

26 Julai 2021, 6:15 pm
ATLET gimnastik Uzbekistan, Oksana Chusovitina akhirnya membuat keputusan untuk bersara dan mengucapkan selamat tinggal pada saingan Sukan Olimpik selepas bertanding dalam lapan temasya sebelum ini.
Gimnas berusia 46 tahun itu mengesahkan Sukan Olimpik Tokyo menjadi pentas terakhirnya dan dia mendapat tepukan gemuruh daripada semua penyokong serta pesaing-pesaingnya dalam penampilan terakhirnya.
Chusovitina gagal ke peringkat akhir dalam acara ‘vault’ kelmarin sekali gus mengakhiri karier gemilangnya di peringkat antarabangsa.
“Itu sangat bagus. Saya mengalirkan air mata kebahagiaan kerana banyak pihak sejak sekian lama memberikan sokongan padu kepada saya,” katanya
Nama Oksana Chusovitina tidak asing di dalam sukan gimnastik apabila dia pernah mewakili Soviet Union pada kejuaraan dunia pertamanya pada tahun 1991 dan pasukan berkecuali pada Olimpik Barcelona 1992 sebelum menyertai Uzbekistan bermula pada 1993 hingga 2006.
Selain itu, Chusovitina juga pernah mewakili pasukan Jerman pada 2006 hingga 2012 sebagai sebagai cara mengucapkan terima kasih kepada negara itu atas rawatan perubatan untuk anak lelakinya, Alisher yang kini berusia 22 tahun yang ketika itu menderita penyakit leukemia semasa kanak-kanak.

Selepas bersama Jerman, gimnas itu kembali mewakili negara kelahirannya, Uzbekistan hingga ke saingan Olimpik Tokyo 2020 kali ini.
Dia juga turut mengesahkan bahawa tidak akan mengambil bahagian bagi dalam mana-mana acara gimnastik dan pengumuman itu adalah melibatkan persaraan penuh.
“Saya kini berusia 46 tahun, tiada apa yang akan mengubah fikiran saya,” katanya sambil ketawa. – AGENSI


Lelaki bergelang Covid-19 ditemui terapung
Oleh MOHD AZLI ADLAN

26 Julai 2021, 5:41 pm
KUALA TERENGGANU – Penduduk Kampung Banggol Cempedak di sini gempar dengan penemuan satu mayat lelaki yang memakai gelang kuarantin Covid-19 di Sungai Terengganu berhampiran sebuah pusat penyedutan pasir di sini hari ini.
Mayat tanpa indentiti dipercayai berusia dalam lingkungan 30-an tersebut dijumpai dalam keadaan terapung kira-kira 50 meter dari tebing Sungai Terengganu pada pukul 2.37 petang.
Ketua Balai Bomba dan Penyelamat Kuala Terengganu, Rozizah Abni Hajar berkata, seramai enam anggota bomba bergegas ke lokasi kejadian dengan menaiki sebuah bot.
“Sebaik tiba di lokasi kejadian, satu mayat lelaki ditemui terapung dalam keadaan meniarap dan terangkut pada sebatang paip penyeludupan pasir.
“Keadaan mayat itu sudah kembung dipercayai sudah meninggal dunia kira-kira dua hari lalu,” katanya ketika ditemui di lokasi kejadian di sini hari ini.
Jelas beliau, salah satu tangan mayat tersebut juga didapati memakai gelang berwarna putih berkaitan Covid-19.

Sehubungan itu, beliau berkata, anggota bomba bertugas telah mengambil langkah-langkah mengelak penularan Covid-19 seperti memakai pakaian perlindungan diri (PPE).
“Mayat berkenaan telah dibawa ke tebing sungai sebelum dihantar ke Unit Forensik Hospital Sultanah Nur Zahirah di sini untuk tindakan lanjut,” katanya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


44,561 akaun SSPN-i terima ganjaran satu peratus
Oleh LUQMAN RIDHWAN MOHAMED NOR

26 Julai 2021, 6:04 pm
PETALING JAYA – Sebanyak 44,561 akaun pendeposit Perbadanan Tabung Pendidikan Tinggi Nasional (PTPTN) telah menerima Ganjaran Kesetiaan Skim Simpanan Pendidikan Nasional (SSPN-i) pada kadar satu peratus.
Ketua Eksekutif PTPTN, Ahmad Dasuki Abdul Majid berkata, terdahulu pihaknya telah melancarkan Kempen Ganjaran Kesetiaan SSPN-i 2021 pada kadar satu peratus sebagai hadiah istimewa dan tanda penghargaan PTPTN kepada pendeposit yang membuat simpanan dalam jangka masa panjang.
Katanya, pendeposit SSPN-i sebelum tahun 2018 yang membuat simpanan terkumpul dengan jumlah minimum sebanyak RM500 dalam tempoh promosi serta tidak membuat pengeluaran simpanan daripada akaun sehingga 30 Jun 2021 layak menyertai kempen ini.
“Ganjaran Kesetiaan pada kadar satu peratus tersebut telah dimasukkan ke dalam 44,561 akaun SSPN-i yang layak dengan peruntukan berjumlah RM2.43 juta.
“Ia merupakan manfaat tambahan selain dividen tahunan yang diberikan oleh PTPTN kepada pendeposit SSPN-i atas simpanan yang dibuat dalam tempoh kempen.
“Pendeposit SSPN-i yang terlibat boleh membuat semakan Ganjaran Kesetiaan di penyata SSPN-i melalui Portal Rasmi PTPTN di www.ptptn.gov.my mulai 25 Julai 2021,” katanya dalam satu kenyataan hari ini. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Guna minyak masak keluarkan tangan tersepit
Oleh MOHD SYALMIZI HAMID

26 Julai 2021, 6:09 pm
GEORGE TOWN – Bomba menggunakan minyak masak bagi mengeluarkan tangan seorang kanak-kanak lelaki berusia lima tahun yang tersepit pada engsel pintu sebuah kereta di Ayer Itam, di sini hari ini.
Menurut Ketua Zon 1, Jabatan Bomba dan Penyelamat negeri, Mohd. Tarmizi Md. Jaafar, pihaknya menerima panggilan berhubung kejadian itu pada pukul 12.41 tengah hari sebelum bergegas ke lokasi kejadian.
“Apabila pasukan bomba sampai, didapati tangan kanan seorang kanak-kanak lelaki tersepit pada engsel pintu kereta.
“Anggota bomba membuat kerja-kerja menyelamat menggunakan peralatan khas sebelum mangsa yang tersepit pada bahagian pangkal lengan berjaya dikeluarkan pada pukul 1.30 tengah hari,” katanya ketika dihubungi hari ini.
Menurutnya, bomba juga terpaksa menggunakan minyak masak bagi melicinkan tangan mangsa selain skru engsel pintu berkenaan dilonggarkan sebelum berjaya dikeluarkan.
Beliau berkata, operasi itu ditamatkan pukul 1.32 tengah hari, manakala mangsa tidak mengalami sebarang kecederaan. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Brendan Gan sahkan hidapi kanser
Oleh MUHAMAD ARDIE PUTRA SUHAIMI

26 Julai 2021, 5:36 pm
PASUKAN Selangor FC berdepan tamparan hebat apabila kapten, Brendan Gan disahkan menghadapi kanser testis dan bakal diketepikan untuk tempoh yang panjang pada kancah Liga Malaysia (Liga M) musim ini.
Tonggak tengah skuad Harimau Malaya berkata, dugaan tersebut tidak akan sesekali membuatkannya patah semangat sebaliknya terus berusaha untuk kembali berada di padang bola sepak secepat mungkin.
Kata Brendan, selepas disahkan menghadapi kanser testis, pembedahan sudah dilakukan dan kini langkah seterusnya adalah untuk menjalani proses pemulihan.
“Hidup saya sentiasa positif walaupun ada ketika agak kecewa dengan kritikan negatif tetapi saya sering menjadikan perkara tersebut sebagai motivasi untuk menguatkan karakter diri sendiri.
“Kini, saya berdepan ujian sekali lagi apabila disahkan mengalami kanser testis dan saya sudahpun melakukan pembedahan. Sekarang adalah fasa untuk saya menjalani proses pemulihan.
“Apa yang pasti, saya sangat bertuah apabila didampingi individu yang sentiasa memberi sokongan terutama keluarga, rakan-rakan terdekat dan komuniti bola sepak tempatan.

“Kanser tidak akan mematahkan semangat saya sebaliknya akan lebih bermotivasi dalam usaha kembali ke padang bola sepak memimpin pasukan Selangor secepat mungkin,” katanya dalam satu kenyataan di Instagram rasminya sebentar tadi.
Kenyataan yang dikeluarkan oleh pemain berusia 33 tahun itu sekali gus menamatkan spekulasi ketiadaannya dalam skuad Gergasi Merah ketika seri 1-1 bertemu Kuala Lumpur City (KL City) pada aksi Liga Super minggu lalu.
Pada aksi tersebut, kesebelasan utama pasukan Selangor dengan ‘misteri’ memegang jersi No.88 milik Brendan ketika bergambar sebelum saingan dimulakan.
Sementara itu, Selangor FC mengesahkan perkara tersebut dan mengucapkan agar semua dapat terus mendoakan kesihatan dan memberikan privasi kepada pemain kelahiran Australia sepanjang tempoh pemulihannya.


Lelaki bakar ahli keluarga ingkar ajaran kitab Injil
Oleh KOSMO!

26 Julai 2021, 6:00 pm
EL PASO, Texas – Seorang lelaki di Amerika Syarikat dituduh menyebabkan kebakaran yang mengorbankan abangnya serta menyebabkan tubuh ibunya melecur teruk kerana mereka tidak mengikut ajaran kitab Injil, lapor akhbar New York Post kelmarin.
Philip Mills, 40, didakwa melakukan pembunuhan melibatkan kebakaran pada Khamis lalu yang mengorbankan Paul Mills, 54 di kediaman keluarga itu di El Paso.
Polis berkata, suspek memaklumkan dia melakukan perbuatan kejam itu dengan menaungkan  petrol pada sofa ruang tamu untuk mencetuskan kebakaran.
Menurut afidavit, selepas membakar  kediaman itu, Philip menunggu di luar rumah bersama batu besar pada tangannya sekiranya ada ahli keluarganya berjaya keluar daripada kebakaran itu hidup-hidup.
Ibunya, Annette Mills, 82, berjaya keluar daripada kediaman tersebut dan dimasukkan ke hospital akibat keadaannya yang kritikal.
Polis  menyoal siasat Philip berkenaan kejadian itu, namun lelaki itu hanya ketawa.

“Defendan ketawa dan memberitahu polis bahawa  dia terkejut ibunya tidak mati dan menggelar usahanya itu sebagai satu kegagalan,” demikian menurut dokumen mahkamah.
Suspek didakwa memberitahu penyiasat bahawa dia membakar kediaman itu kerana kedua-dua ibu dan abangnya tidak mengikuti  ajaran Bible. -Agensi


Tak suka diam, usah perlekeh – Esma Daniel
Oleh SAIRUL ZAMRI MISRANI

26 Julai 2021, 5:35 pm
PETALING JAYA – Pelakon Esma Daniel menyelar sikap segelintir selebriti dan orang ramai yang tidak henti-henti mengkritik busana kontinjen Malaysia pada majlis pembukaan Sukan Olimpik 2020 Jumaat lalu.
Esma menerusi hantaran dalam Instagramnya berkata, mereka tidak sepatutnya memeperlekehkan busana yang digayakan kontinjen Malaysia dan lebih baik mendiamkan diri jika tidak menyukainya.
“Mereka pergi ke sana ketika bahaya masih lagi belum reda namun demi negara dan maruah, mereka pergi dengan semangat yang berkobar-kobar.
“Waktu ini sangat penting sokongan moral daripada rakyat untuk membakar semangat. Perasan bangga para atlet menggayakan busana ketika raptai bersama negara-negara tatkala dunia memerhatikan mereka harus dipuji.
“Anda tidak ada di sana, anda tidak tahu betapa gemuruhnya mereka ketika bersaing dengan negara lain. Kalau tidak suka diam sajalah, tiada siapa pun minta pandangan anda yang hanya merobek perasan mereka,” tulisnya.
Menjengah ruangan komen, rata-rata pengikut bersetuju dengan kenyataan pelakon drama Cinta Non Grata itu.

“Paling penting kejayaan yang mereka bawa pulang dan kecapi bukan busana pengukurnya. Kita sebagai rakyat sama-sama doakan kejayaan dan kebaikan buat para atlet yang bertanding,” tulis netizen.
Terdahulu, beberapa selebirti terkenal tanah air seperti Rozita Che Wan dan Cef Wan lantang mengkritik busana yang digayakan kontinjen Malaysia yang disamakan seperti badut dan sarung bantal. – K! ONLINE


Svitolina mara, Swiatek ucap selamat tinggal
Oleh KOSMO!

26 Julai 2021, 5:30 pm
TOKYO – Pemain pilihan ke-4, Elina Svitolina terpaksa berpeluh sebelum mengesahkan kemaraan ke pusingan ketiga temasya Sukan Olimpik 2020 selepas menewaskan wakil Australia, Ajla Tomljanovic sebentar tadi.
Pada aksi pusingan kedua di Pusat Tenis Ariake itu, Svitolina diajak bertarung selama tiga set sebelu dapat menyingkirkan Tomljanovic dengan kemenangan 4-6, 6-3, 6-4.
Svitolina yang mewakili kontinjen Ukraine dijadualkan berdepan dengan atlet dari Greece, Maria Sakkari pada aksi pusingan ketiga esok.
Sementara itu, atlet tenis sensasi Poland, Iga Swiatek tersingkir seawal pusingan kedua apabila tewas kepada jaguh Sepanyol, Paula Badosa dengan kekalahan straight set 3-6, 6-7.
Badosa yang berjaya menewaskan pemain No. 1 dunia, Ashleigh Barty semalam meneruskan momentum cemerlang untuk menempah tiket ke pusingan ketiga esok.
Badosa yang menduduki ranking ke-33 dunia. dijadualkan bertemu pemain bukan pilihan dari Argentina, Nadia Podoroska. – K! ONLINE


Bomba terima banyak kes angkat orang obes
Oleh DIYANATUL ATIQAH ZAKARYA

26 Julai 2021, 4:43 pm
MELAKA – Panggilan kecemasan bagi khidmat khas bantuan mengangkat dan menguruskan individu yang mengalami masalah obesiti terus meningkat di negeri.
Ketua Cawangan Pengurusan Operasi dan Balai, Jabatan Bomba dan Penyelamat Malaysia (JBPM) Melaka, Penguasa Bomba Zulkhairani Ramli berkata, sepanjang pandemik Covid-19, sebanyak 12 operasi khidmat khas telah dilaksanakan.
Jelasnya, khidmat khas itu merangkumi beberapa kategori respon termasuk bantuan mengangkat dan membawa individu obes ke hospital serta pengurusan jenazah di lokasi dan tanah perkuburan.
“Pada tahun lalu kita telah melaksanakan lima operasi khidmat khas membabitkan individu obes, namun pada tahun ini, sehingga semalam sahaja, sebanyak tujuh panggilan bantuan kecemasan diterima.
“Pada minggu lalu kita menerima satu panggilan bantuan daripada Polis Diraja Malaysia (PDRM) untuk mengangkat mayat seorang wanita obes seberat 230 kilogram yang meninggal dunia di rumahnya di Taman Desa Damai Cheng,” katanya ketika ditemui di Balai Bomba dan Penyelamat Ayer Keroh di sini hari ini. -K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


PKD minta tempoh lanjutan seminggu pindah CAC Andalas
Oleh NORHAYATI YAHAYA

26 Julai 2021, 4:48 pm
KLANG – Tempoh lanjutan seminggu diminta bagi proses pemindahan Pusat Penilaian Covid-19 (CAC) Dewan Sukan Klang Taman Sri Andalas yang mendapat bantahan penduduk di kawasan tersebut.
Pengerusi Jawatankuasa Hal Ehwal Agama Islam, Hal Ehwal Pengguna dan Industri Halal Selangor, Mohd. Zawawi Ahmad Mughni berkata, tempoh itu diminta Pejabat Kesihatan Daerah (PKD) Klang bagi meninjau dewan baru di Pelabuhan Klang esok sebelum pemindahan dilakukan mereka.
Mohd. Zawawi yang juga Ahli Dewan Undangan Negeri (ADUN) Sungai Kandis berkata, berdasarkan surat yang diterima daripada Kementerian Kesihatan (KKM) bertarikh 23 Julai lalu memaklumkan pesakit Covid-19 bagi kategori 1 dan 2 tidak perlu hadir ke CAC kerana mereka mempunyai kelengkapan penilaian diri di rumah.
“Saya ada mengutus surat kepada Setiausaha Kerajaan Negeri meminta bantuan terhadap perkembangan terkini keadaan itu (CAC Dewan Sukan Klang Taman Sri Andalas)
“Pihak PKD juga sudah memberi respon meminta tempoh seminggu untuk mencari lokasi baru bagi proses saringan CAC itu. Esok, mereka akan melihat dewan baru di Pelabuhan Klang dan sebelum melaksanakan proses pemindahan,” katanya ketika dihubungi Kosmo! hari ini.
Kosmo! sebelum ini melaporkan pembukaan Pusat Penilaian Covid-19 (CAC) di Dewan Sukan Taman Sri Andalas di sini mendapat bantahan daripada 1,500 penduduk setempat.

PKD Klang kemudiannya memaklumkan bersetuju untuk menyemak semula dan cadangan memindahkan ke lokasi lain bagi CAC berkenaan dalam tempoh dua minggu bermula 12 Julai lalu.
Sementara itu, hasil tinjauan mendapati terdapat kain rentang bantahan penduduk di pasang pada laluan keluar masuk ke pusat CAC berkenaan.
Rata-rata penduduk mendakwa mereka mula trauma sekiranya dijangkiti wabak Covid-19 selain bimbang pendapatan peniaga terjejas akibat kehadiran pesakit Covid-19 di kawasan terbabit. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Peter marah tidak dapat kontrak UMS – saksi
Oleh NORLIZAH ABAS

26 Julai 2021, 4:38 pm
KUALA LUMPUR – Mahkamah Sesyen di sini hari ini diberitahu, Datuk Peter Anthony pernah memarahi bekas Naib Canselor, Universiti Malaysia Sabah (UMS), Profesor Datuk Dr. Harun Abdullah kerana syarikatnya gagal memperoleh kontrak penyelenggaraan sistem Mekanikal dan Elektrikal (M&E) di universiti itu.
Harun, 60, berkata, kontrak berkenaan tidak diberikan kepada Syarikat Asli Jati Engineering Sdn. Bhd (Asli Jati) milik bekas Menteri Pembangunan Infrastruktur Sabah itu, sebaliknya diberi kepada  REMT Utama Sdn. Bhd. (REMT) melalui tender terbuka.
Menurut saksi pendakwaan ke-10 itu, keputusan pemberian tender berkenaan diluluskan oleh mesyuarat Lembaga Pengarah Universiti (LPU) UMS.
Ketika membacakan pernyataan saksinya, Harun berkata projek M&E itu akan dilaksanakan bagi tempoh dua tahun yang menelan belanja hampir RM22 juta manakala surat setuju terima kepada REMT Utama dikeluarkan pada 23 Julai 2014.
Bagaimanapun, beliau kemudian mendapat tahu bahawa satu surat lain bertarikh 9 Jun 2014 telah dikeluarkan oleh UMS tanpa kebenarannya yang mana tempoh penyelenggaraan telah dilanjutkan sehingga lima tahun.
Menurut saksi, surat itu ditandatangani oleh Timbalan Naib Canselor (Akademik & Antarabangsa) UMS, Profesor Dr. Shariff Abdul Kadir S. Omang dan dihantar kepada Perdana Menteri ketika itu, Datuk Seri Najib Tun Razak tanpa pengetahuan dan kebenarannya. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Busana Olimpik terjemahan penyatuan budaya negara
Oleh MASTURAH SURADI

26 Julai 2021, 5:31 pm
KOTA TINGGI – Menteri Perpaduan Negara menyifatkan busana kontinjen Malaysia yang dipakai ketika pembukaan rasmi Sukan Olimpik Tokyo 2020 sesuatu yang membanggakan kerana menampilkan khazanah budaya negara.
Menteri Perpaduan Negara, Datuk Halimah Mohamed Sadique berkata, pihaknya bangga kerana busana daripada pemakaian Laksamana Hang Tuah diperagakan dalam satu temasya yang berprestij.
“Berulang-ulang kali saya lihat pakaian perbarisan Kontinjen Malaysia ke Sukan Olimpik Tokyo 2020.
“Rasa bangga kerana busana ini yang mengambil inspirasi daripada pemakaian Laksamana Hang Tuah diperagakan di dalam satu temasya sukan yang paling tinggi dan berprestij.
“Tak kira apa latar belakang, kesemua pegawai dan atlet memakai busana ini berjalan megah masuk ke stadium bagi upacara perasmian, ternyata penyatuan boleh terbentuk melalui pakaian dan juga adat budaya,” katanya dalam kenyataan hari ini.
Jelas beliau, busana berkenaan juga amat bertepatan dengan Malaysia sebagai sebuah negara yang kaya dengan adat budaya.

Terdahulu, busana berkenaan mendapat kritikan cef selebriti, Datuk Chef Wan yang menganggap busana tersebut langsung tidak menarik dan kelihatan murahan. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Sultan Johor biaya kos baik pulih rumah dipukul ribut
Oleh MASTURAH SURADI

26 Julai 2021, 4:30 pm
KOTA TINGGI – Sultan Johor, Sultan Ibrahim Sultan Iskandar berkenan untuk membiayai 13 kediaman yang mengalami kerosakan teruk akibat ribut di Tanjung Sedili di sini Jumaat lalu.
Sultan Ibrahim bertitah kos tersebut akan dibiayai oleh Yayasan Sultan Ibrahim Johor (YSIJ) dan mahu kerja baik pulih itu dilakukan dengan segera.
“Saya telah menitahkan 13 rumah yang terjejas teruk ketika ini segera dimulakan kerja-kerja pembaikan supaya kelak penduduk dapat pulang ke kediaman masing-masing,” titah baginda kepada Royal Press Office (RPO) hari ini.
Terdahulu, Sultan Ibrahim berkenan mengemudi sendiri bot laju dari Mersing ke Jeti Awam Sedili Besar sebelum berangkat melawat kawasan perkampungan serta kediaman penduduk yang terjejas akibat bencana alam itu.
Pada lawatan berkenaan baginda turut berkenan menyampaikan sumbangan peribadi kepada mangsa.
Turut hadir, Pegawai Daerah Kota Tinggi, Puan Hajah Hazlina Jalil dan Mejar Cina Datuk David Wong.

Sultan Ibrahim turut bertitah wakil baginda, David Wong akan turut mendapatkan maklumat terperinci daripada Pegawai Daerah Kota Tinggi berhubung jumlah keseluruhan kediaman yang terjejas teruk.
Sementara itu, David Wong berkata, kerja-kerja pembaikan akan dimulakan segera membabitkan kediaman yang terjejas teruk ketika ini.
“Dari semasa ke semasa, saya akan mendapatkan maklumat daripada Pegawai Daerah (Kota Tinggi) berhubung kediaman-kediaman lain yang turut terjejas, termasuk kerosakan kecil,” katanya.
Dalam kejadian pada Jumaat lalu, hujan lebat selama lebih dua jam bermula kira-kira pukul 3 petang disusuli ribut dan angin kencang menyebabkan 291 rumah dan beberapa bangunan kerajaan mengalami kerosakan.
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Dua beregu turun aksi pelengkap jadual
Oleh MUHAMMAD HELMEE RAMLI

26 Julai 2021, 5:00 pm
BEREGU campuran negara, Chan Peng Soon-Goh Liu Ying akan turun pada aksi pelengkap jadual Kumpulan D menentang pasangan China, Wang Yilyu-Huang Dongping di Musashino Forest Sports Plaza pada pukul 5.40 petang ini.
Pemenang pingat perak Sukan Olimpik Rio 2016 itu sudah pun tersingkir daripada saingan kali ini selepas tewas dalam dua aksi terdahulu kepada beregu Hong Kong dan Jerman.
Sementara itu, beregu lelaki, Aaron Chia-Soh Wooi Yik akan turun dalam perlawanan tumpuan menentang jaguh Indonesia, Mohamad Ahsan-Hendra Setiawan bagi aksi kedua saingan Kumpulan D pada pukul 6.20 petang.
Aaron-Wooi Yik akan mengesahkan tempat ke suku akhir sekiranya mencatat kemenangan ke atas beregu No.2 dunia itu selepas menewaskan wakil Korea Selatan, Choi Solgyu-Seo Seungjae sebelum ini.


Henry Golding James Bond pertama Asia?
Oleh MOHD. HAIKAL ISA

26 Julai 2021, 4:40 pm
NAMA pelakon kelahiran Malaysia, Henry Golding dikhabarkan menjadi pertimbangan untuk melakonkan watak ikonik James Bond sekali gus berkemungkinan menjadi ‘James Bond Asia’ pertama.
Menerusi filem aksi terbaharunya, Snake Eyes: GI Joe Origins, karya tersebut dikatakan menguatkan portfolio anak kelahiran Betong, Sarawak itu untuk memainkan watak perisik terkenal Hollywood dalam jenama ikonik 007.
Ketika menjadi tetamu dalam program bual bicara, Watch What Happens Live with Andy Cohen, Henry menjawab tentang kemungkinan namanya mungkin antara yang berpeluang untuk diangkat menjayakan karakter James Bond.
“Saya rasa mereka (pihak produksi) sedang mencari calon lain dan sudah tentu, mereka yang layak dan berkebolehan ingin sekali terlibat memainkan peranan itu,” kata Henry, 34.
Terdahulu, timbul desas-desus mengatakan Henry merupakan antara pelakon yang sedang dalam pertimbangan untuk menggalas watak James Bond apabila Daniel Craig ‘bersara’ selepas filem terakhirnya, No Time To Die ditayangkan September ini.
Biarpun belum mengiyakan mahupun menidakkan tentang persoalan sama ada dia akan menjawat peranan tersebut, jelas kelihatan, Henry tidak akan menolak sekiranya ditawarkan peluang keemasan berkenaan.
Dalam gelanggang media sosial, ramai berasa teruja terutama peminat Malaysia dengan berita yang bertebaran itu dan mengharapkan Henry akan terpilih untuk melakonkan watak dambaan ramai pelakon hebat dunia.

“Henry Golding sebagai Bond. Lagi bukti orang Malaysia ramai yang berbakat tetapi perlu keluar dari negara ini untuk lebih berjaya dalam seni,” ciap seorang pengguna.
Terdahulu, beberapa nama aktor hebat dunia seperti Henry Cavill, Richard Madden dan Idris Elba turut dikhabarkan antara calon yang berkemungkinan menyambung legasi tinggalan Daniel Craig untuk filem Bond berikutnya. – K! ONLINE


Makan di kedai 20 minit, rakyat risau mati tercekik
Oleh KOSMO!

26 Julai 2021, 5:00 pm
JAKARTA – Presiden Indonesia, Joko Widodo atau Jokowi mengumumkan lanjutan Perintah Pembatasan Kegiatan masyarakat (PPKM) darurat negara itu sehingga 2 Ogos akan datang, lapor Suara.com, semalam.
PPKM Tahap 4 yang sepatutnya berakhir pada kelmarin akan disambung bermula hari ini dengan beberapa kelonggaran diberikan.
Antara aktiviti yang diberi pelepasan pada Tahap 4 adalah mengizinkan aktiviti makan di kedai dengan syarat ketat.
“Pengunjung boleh menikmati hidangan di kedai namun dalam tempoh masa terhad iaitu selama 20 minit sahaja.
“Pasar barangan harian pula dibenarkan beroperasi dari pukul 7 pagi hingga 3 petang,” kata Jokowi dalam kenyataan medianya.
Selain itu, bengkel dan tempat cuci kereta, kedai gunting rambut dan dobi layan diri juga diberi kelonggaran beroperasi sehingga pukul 9 malam.

Dalam pada itu, rata-rata rakyat mempersoalkan had masa makan di kedai dalam tempoh 20 minit yang dianggap terlalu singkat.
“Kalau makan tergesa-gesa kerana mahu menepati masa 20 minit, nanti ada yang mati tercekik pula.
“Tuan Presiden diharap boleh pertimbangkan had masa yang lebih panjang dengan protokol kesihatan lebih ketat,” komen seorang pengguna media sosial. – Agensi